CINNEADH (AE) 2022/795 ÓN gCOIMISIÚN

an 10 Meán Fómhair 2021

maidir le státchabhair i bhfabhar Alitalia SA.48171 (2018/C) (ex 2018/NN, ex 2017/FC) arna gcur chun feidhme ag an Iodáil

(a bhfuil fógra tugtha ina leith faoi dhoiciméad C(2021) 6659)

(Is é an leagan Iodáilise an t-aon leagan atá barántúil)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 108(2) de,

Ag féachaint don Chomhaontú ar an Limistéar Eorpach Eacnamaíoch, agus go háirithe Airteagal 62(1)(a) de,

Tar éis fógra a thabhairt do na páirtithe leasmhara lena mbaineann faoina mbarúlacha a chur isteach de bhun na bhforálacha sin (1), agus ag féachaint dá mbarúlacha,

De bharr an mhéid seo a leanas:

1. NÓS IMEACHTA

(1) An 5, 12 agus 15 Bealtaine 2017, faoi seach, rinne na haerlínte Ryanair Ltd (“Ryanair”), Adria Airways d.o.o. (“Adria”) agus IAG International Airlines Group S.A. (“IAG”) (“na gearánaigh” go comhpháirteach) trí ghearán fhoirmiúla a chur faoi bhráid an Choimisiúin lenar líomhnaíodh gur dheonaigh an Iodáil státchabhair neamhdhleathach agus neamh-chomhoiriúnach do Alitalia – Società Aerea Italiana S.p.A. in amministrazione straordinaria (“Alitalia”). Léirigh na gearánaigh an 2 Bealtaine 2017 gur dheonaigh údaráis na hIodáile tacaíocht leachtachta do Alitalia i bhfoirm iasachta ar fiú EUR 600 milliún í (“an iasacht tosaigh”). Líomhain na gearánaigh gur státchabhair neamhdhleathach agus neamh-chomhoiriúnach ba ea an iasacht tosaigh.

(2) An 14 Meitheamh 2017, chuir an Coimisiún na gearáin ar aghaidh chuig údaráis na hIodáile, á iarraidh orthu na saincheisteanna a tugadh ar aghaidh sna gearáin sin a shoiléiriú. D’fhreagair údaráis na hIodáile an iarraidh sin an 18 Iúil 2017, agus chuir an Coimisiún an freagra sin ar aghaidh chuig na gearánaigh an 30 Samhain 2017.

(3) An 20 Meitheamh, an 12 Meán Fómhair agus an 16 Deireadh Fómhair 2017, chuir IAG isteach breis faisnéise agus eolais agus é tugtha cothrom le dáta maidir leathnú líonra bealaigh Alitalia tar éis dheonú na hiasachta tosaigh.

(4) An 30 Deireadh Fómhair 2017, chuir Adria faisnéis isteach lena léirítear i leith Dhlí Foraithne Uimh. 148 an 16 Deireadh Fómhair 2017 maidir le “Forálacha práinneacha maidir le hábhair airgeadais agus le haghaidh riachtanais neamh-iarchurtha” (2) (Dlí Foraithne Uimh. 148/2017”) go ndearnadh foráil leis maidir le hiasacht bhreise ar fiú EUR 300 milliún í a dheonú do Alitalia (“an iasacht bhreise ar fiú EUR 300 milliún í”), rud a fhágann gur EUR 900 milliún a bhí i méid iomlán na hiasachta (tagrófar go comhpháirteach don iasacht tosaigh agus don iasacht bhreise ar fiú EUR 300 milliún í mar “an dá iasacht Stáit”).

(5) An 21 Nollaig 2017, sheol an Coimisiún iarraidh ar fhaisnéis chuig údaráis na hIodáile agus d’fhreagair siad an iarraidh sin an 24 Eanáir 2018.

(6) An 23 Eanáir 2018, thug an Iodáil fógra faoin dá iasacht Stáit mar chúnamh tarrthála de réir bhrí na dTreoirlínte maidir le státchabhair chun teacht i gcabhair ar ghnóthais neamhairgeadais atá i gcruachás agus athstruchtúrú a dhéanamh orthu (3) (na “Treoirlínte maidir le Teacht i gCabhair agus Athstruchtúrú”).

(7) Le litir dar dáta an 23 Aibreán 2018, chuir an Coimisiún an Iodáil ar an eolas go raibh cinneadh déanta aige an nós imeachta dá bhforáiltear in Airteagal 108(2) CFAE a thionscnamh i leith an dá iasacht Stáit.

(8) Foilsíodh an cinneadh ón gCoimisiún chun an nós imeachta a thionscnamh (“an Cinneadh Tosaigh”) in Iris Oifigiúil an Aontais Eorpaigh an 20 Iúil 2018. D’iarr an Coimisiún ar pháirtithe leasmhara a mbarúlacha a chur isteach maidir leis an gCinneadh Tosaigh.

(9) Fuair an Coimisiún barúlacha ón Iodáil, le litreacha dár dáta an 25 Bealtaine 2018 agus an 25 Meán Fómhair 2018, agus ó thrí pháirtí leasmhara: (i) Aegean Airlines S.A. (“Aegean”), (ii) páirtí leasmhar a d’iarr go ndéanfaí a chéannacht a shiarchoinneáil de bhun Airteagal 6(2) de Rialachán (AE) 2015/1589 ón gComhairle (4) (“an páirtí leasmhar anaithnid’) agus (iii) Ryanair. An 15 Samhain 2018 agus an 17 Eanáir 2019, sheol an Coimisiún barúlacha na dtrí pháirtí leasmhara chuig údaráis na hIodáile á iarraidh orthu a mbarúlacha a chur isteach, rud a rinne siad le litir dar dáta an 20 Márta 2019.

(10) D’iarr an Coimisiún breis soiléirithe ó údaráis na hIodáile an 17 Meán Fómhair 2018, an 23 Samhain 2018, an 6 agus an 11 Nollaig 2018, an 26 Feabhra 2019, an 10 Bealtaine 2019 agus an 2 Iúil 2019. An 19 Meán Fómhair 2019 agus an 28 Deireadh Fómhair 2019, sheol an Coimisiún meabhrúcháin maidir le freagraí a bhí in easnamh ar an iarraidh ar fhaisnéis an 2 Iúil 2019.

(11) Sholáthair údaráis na hIodáile breis barúlacha agus faisnéise don Choimisiún an 1 Deireadh Fómhair 2018, an 9 agus an 27 Samhain 2018, an 17 Nollaig 2018, an 25 Eanáir 2019, an 11 Feabhra 2019, an 1 agus an 18 Aibreán 2019, an 15 Bealtaine 2019, an 3 agus an 12 Meitheamh 2019, an 9 Iúil 2019, an 6 Lúnasa 2019, an 2 Deireadh Fómhair 2019, an 17 Deireadh Fómhair 2019 agus an 19 Samhain 2019.

(12) Bhuail ranna an Choimisiúin le húdaráis na hIodáile roinnt uaireanta, lena n-áirítear na dátaí seo a leanas: an 15 Meitheamh 2017, an 26 Iúil 2017, an 9 Feabhra 2018, an 13 Aibreán 2018, an 27 Meán Fómhair 2018, an 14 Samhain 2018, an 14 Nollaig 2018, an 16 Eanáir 2019, an 20 Feabhra 2019, an 21 Feabhra 2019, an 9 Aibreán 2019, an 20 Meitheamh 2019, an 26 Iúil 2019 agus an 27 Meán Fómhair 2019.

(13) Ina theannta sin, bhuail an Coimisiún le Alitalia (an 21 Feabhra 2019 agus an 9 Aibreán 2019), Aegean (an 10 Eanáir 2019) agus leis an bpáirtí leasmhar anaithnid (an 21 Márta 2019).

(14) An 7 Márta 2019, chuir Adria (5) gearán nua isteach lenar líomhnaíodh gurbh é a bhí i gcur siar dhátaí aibíochta an dá iasacht Stáit cabhair neamhdhleathach agus neamh-chomhoiriúnach. An 22 Márta 2019, chuir an Coimisiún an gearán sin ar aghaidh chuig údaráis na hIodáile, á iarraidh orthu na saincheisteanna a tugadh ar aghaidh sa ghearán sin a shoiléiriú. D’fhreagair an Iodáil an iarraidh sin an 6 Lúnasa 2019.

2. TUAIRISC AR AN DÁ IASACHT STÁIT AGUS FÍORAIS ÁBHARTHA

2.1. An dá iasacht Stáit a dheonaigh Stát na hIodáile

(15) An 23 Aibreán 2018, d’oscail an Coimisiún an nós imeachta imscrúdaithe foirmiúil maidir leis an dá iasacht Stáit (“an beart”).

(16) Rinneadh foráil maidir leis an iasacht tosaigh i nDlí Foraithne Uimh. 55 an 2 Bealtaine 2017 maidir le “Bearta práinneacha chun leanúnachas na seirbhíse arna soláthar ag Alitalia S.p.A. a áirithiú.” (6) (“Dlí Foraithne 55/2017”). Cuireadh Alitalia S.p.A i riarachán urghnách an 2 Bealtaine 2017 (féach aithris 41).

(17) Le hAirteagal 1 de Dhlí Foraithne 55/2017 rinneadh foráil maidir leis seo: “chun go seachnófar cur isteach ar an tseirbhís arna soláthar ag Alitalia –Società Aerea Italiana –S.p.A faoi riarachán urghnách, le haghaidh nasceitiltí intíre agus idirnáisiúnta, lena n-áirítear iad sin lena mbaineann oibleagáidí seirbhíse poiblí de réir bhrí na reachtaíochta Eorpaí reatha, agus cruatan sóisialta agus cur isteach tromchúiseach ar úsáideoirí a chruthófaí de dheasca an chur isteach sin á gcur san áireamh, soláthraítear leis seo maoiniú sé chéad milliún euro ar íocaíocht ar feadh tréimhse 6 mhí (…) i bhfabhar Alitalia –Società Aerea Italiana –S.p.A. i riarachán urghnách, rud atá le húsáid le haghaidh riachtanais bhainistíochta láithreacha na cuideachta céanna agus cuideachtaí eile de chuid an ghrúpa faoi réir an nós imeachta riaracháin urghnách (…)”. Cé go dtagraítear leis an reachtaíocht deonúcháin don bheart mar “maoiniú” agus nach ndearna an Iodáil agus Alitalia comhaontú iasachta, úsáideann an Coimisiún an téarma “iasacht” chun tagairt a dhéanamh don bheart ós rud é go raibh an maoiniú inaisíoctha le hús.

(18) Dheonaigh an Stát an iasacht tosaigh le ráta úis Euribor 6 mhí plus 1 000 bonnphointe, agus bhí sí le haisíoc laistigh de 6 mhí amhail ó chéad eisíocaíocht na hiasachta, i.e faoin 5 Samhain 2017. Bhí tosaíocht ag an iasacht tosaigh ar aisíocaíocht aon fhéich eile arna ghiniúint ag Alitalia le linn an nós imeachta riaracháin urghnách.

(19) Chuir an Iodáil fad 6 mhí le dáta aibíochta na hiasachta tosaigh ar dtús, go dtí an 5 Bealtaine 2018, le Dlí Foraithne 148/2017; ina dhiaidh sin le Dlí Uimh. 172 an 4 Nollaig 2017 (7) (“Dlí 172/2017”), chuir sí fad leis an dáta aibíochta go dtí an 30 Meán Fómhair 2018. Fadú breise ar an iasacht tosaigh go dtí an 15 Nollaig 2018, leagadh síos é le Dlí Foraithne 38/2018 an 27 Aibreán 2018. Modhnaíodh an dáta aibíochta roinnt uaireanta ina dhiaidh sin (féach roinn 2.2.1).

(20) An iasacht bhreise ar fiú EUR 300 milliún í, dheonaigh an Iodáil le Dlí Foraithne 148/2017 í, ar a mbeidh an toradh an maoiniú Stáit a mhéadú suas le EUR 900 milliún. Le hAirteagal 12(2) de Dhlí Foraithne 148/2017 rinneadh foráil maidir leis seo: ‘chun comhlíonadh na n-oibleagáidí iompair a thoimhdítear leis an riarachán urghnách a ráthú go dtí dáta dhífheistiú an ghnólachta gan cur isteach ar leanúnachas na seirbhíse aeriompair, chun soláthar tráthrialta nasceitiltí intíre agus idirnáisiúnta a áirithiú arna dhéanamh ag na gnóthais dá dtagraítear i mír 1 go dtí go dtabharfar an nós imeachta um dhífheistiú an ghnólachta chun críche, rud atá le sainiú agus le cur chun feidhme, déanfar an méid maoiniúcháin …. a mhéadú de EUR 300 milliún, rud atá le deonú in 2018’. Ós rud é gur deonaíodh an iasacht bhreise ar fiú EUR 300 milliún í mar mhéadú ar mhéid na hiasachta tosaigh, bhí feidhm ag na téarmaí agus na coinníollacha céanna, lena n-áirítear an ráta úis, leis na téarmaí agus na coinníollacha a bhí i bhfeidhm maidir leis an iasacht tosaigh, seachas a mhéid a bhaineann le haibíocht na hiasachta. Rinneadh aibíochtaí an dá iasacht a shioncronú ina dhiaidh sin (féach roinn 2.2.1).

(21) De réir Dhlí Foraithne 148/2017, bhí an iasacht bhreise ar fiú EUR 300 milliún í le híoc ag an Stát le Alitalia in 2018 agus le haisíoc faoin 31 Nollaig 2018. Leis an Dlí Foraithne cuireadh síneadh freisin leis an sprioc-am le haghaidh thabhairt chun críche an nós imeachta tairisceana (féach roinn 2.6), agus sin go dtí an 30 Aibreán 2018 chun diúscairt choimpléasc gnó Alitalia a chumasú.

2.2. Amlíne eisíocaíochtaí an dá iasacht Stáit

(22) Deonaíodh an iasacht tosaigh agus an iasacht bhreise ar fiú EUR 300 milliún í le gníomhartha reachtacha agus bhí siad le híoc tar éis glacadh Foraithne ón Aire Forbartha Eacnamaíche mar aon leis an Aire Geilleagair agus Airgeadais. De réir na ngníomhartha reachtacha sin, maoiníodh an dá iasacht Stáit ón mbuiséad a leithdháileadh ar an Aire Forbartha Eacnamaíche.

(23) De réir Dhlí Foraithne 55/2017, deonaíodh an iasacht tosaigh chun go seachnófar cur isteach ar eitiltí idirnáisiúnta agus intíre Alitalia le linn a bheith faoi riarachán urghnách, lena n-áirítear eitiltí a thagann faoi Oibleagáidí Seirbhíse Poiblí (OSPanna) Alitalia, i bhfianaise na ndeacrachtaí sóisialta tromchúiseacha agus na míchaoithiúlachta tromchúisí a chruthófaí le haghaidh úsáideoirí de dheasca cur isteach ar eitiltí Alitalia.

(24) Bhí an iasacht tosaigh le heisíoc le Foraithne ón Aire Forbartha Eacnamaíche i dteannta an Aire Geilleagair agus Airgeadais laistigh de 5 lá ó Alitalia a chur faoi riarachán urghnách, agus ba ghá í a úsáid le haghaidh riachtanais oibríochtúla phráinneacha na cuideachta céanna agus cuideachtaí eile de chuid an ghrúpa faoi réir an nós imeachta riaracháin urghnách. Le riachtanais oibríochtúla phráinneacha áiríodh freisin na riachtanais sin a bhaineann le córais idirnáisiúnta a úsáideadh chun caidreamh eacnamaíoch le hiompróirí a shocrú.

(25) An 4 Bealtaine 2017, d’iarr coimisinéirí urghnácha Alitalia tarraingt anuas airleacain phráinneach EUR 240 milliún ón iasacht EUR 600 milliún. De réir údaráis na hIodáile, rinneadh an méid sin go príomha chun (i) go seachnófar ídiú an airgid is gá chun gníomhaíochtaí gnó Alitalia a dhéanamh sna laethanta go díreach i ndiaidh thús an nós imeachta riaracháin urghnách, agus chun (ii) go gceadófar do Alitalia an taisce ráthaíochta arna hiarraidh ag an gComhlachas Aeriompair Idirnáisiúnta (“IATA”) a íoc. Gan an taisce ráthaíochta a íoc, bhí an baol ann go gcuirfí Alitalia ar fionraí ó na córais (8) arna mbainistiú ag IATA, córais atá fíor-riachtanach le haghaidh leanúnachas gnó. Íocadh an taisce ráthaíochta sin i mBealtaine 2017.

(26) I nDeireadh Fómhair 2017, rinneadh an dara tráthchuid den iasacht tosaigh ar fiú EUR 360 milliún í a eisiúint chuig Alitalia. De réir údaráis na hIodáile, soláthraíodh í arna iarraidh sin do na coimisinéirí urghnácha chun an cistiú is gá a sholáthar do Alitalia chun eitiltí tráthrialta a choinneáil ar bun go dtí go dtabharfar dífheistiú na ngníomhaíochtaí gnó ábhartha chun críche.

(27) De réir Dhlí Foraithne 148/2017, lenar deonaíodh an iasacht bhreise ar fiú EUR 300 milliún í, achtaíodh an iasacht chun a áirithiú go bhféadfadh Alitalia agus grúpchuideachtaí eile a n-oibleagáidí eitilte a chomhlíonadh gan cur isteach go dtí diúscairt ghníomhaíochtaí gnó Alitalia.

(28) Tiontaíodh Dlí Foraithne 148/2017 sa dlí le Dlí 172/2017. Léiríodh leis an dlí go raibh gá leis an síneadh iasachta chun comhlíonadh oibleagáidí iompair Alitalia a áirithiú.

(29) Eisíocadh an iasacht bhreise ar fiú EUR 300 milliún í le Alitalia an 15 Eanáir 2018.

2.2.1. Sioncronú aibíocht an dá iasacht Stáit

(30) An 27 Aibreán 2018, le Dlí Foraithne 38/2018 rinneadh foráil maidir le fadú eile ar an iasacht tosaigh go dtí an 15 Nollaig 2018. Ina theannta sin, leis an Dlí Foraithne sin socraíodh an dáta céanna mar an sprioc-am nua le haghaidh aisíoc na hiasachta breise ar fiú EUR 300 milliún í, rud a dhéanann aibíocht na hiasachta tosaigh agus na hiasachta breise ar fiú EUR 300 milliún í a shioncronú.

(31) An 14 Nollaig 2018, le Dlí Foraithne 135/2018 socraíodh an dáta aibíochta le haghaidh eisíoc an dá iasacht Stáit ó 30 lá ó theacht i bhfeidhm dhíol shócmhainní Alitalia nó, in aon chás, tráth nach déanaí ná an 30 Meitheamh 2019.

2.2.2. Forálacha an Dlí Foraithne Fáis

(32) An 30 Aibreán 2019, ghlac an Iodáil Dlí Foraithne Uimh. 34 maidir le “Bearta práinneacha le haghaidh fás eacnamaíoch agus le haghaidh réiteach géarchéimeanna sonracha” (9) (“An Dlí Foraithne Fáis”), lena ndearnadh foráil maidir leis an méid seo a leanas: (a) deireadh a chur le sinsearacht an dá iasacht Stáit i leith aon fhiach eile arna thabhú ag Alitalia i riarachán urghnách; (b) fadú aisíoc an dá iasacht Stáit go dtí tar éis shócmhainní Alitalia a bheith díolta ag an riarachán urghnách; (c) íocaíocht an úis atá dlite don Stát a fhabhraíonn ó dháta íocaíochta an dá iasacht Stáit le Alitalia go dtí tráth nach déanaí ná an 31 Bealtaine 2019; (d) an t-údarú chun go bhféadfaidh an Aireacht Geilleagair agus Airgeadais an t-ús a bheidh fabhraithe ar an dá iasacht Stáit a úsáid chun suibscríobh le scaireanna sa chuideachta nuachruthaithe a bhfuil sócmhainní Alitalia le haistriú chuici.

(33) De thoradh an Dlí Foraithne Fáis, scoir ús ar an dá iasacht Stáit d’fhabhrú amhail ón 31 Bealtaine 2019.

(34) An 2 Nollaig 2019, leasaíodh an Dlí Foraithne Fáis le Dlí Foraithne Uimh. 137 “Bearta práinneacha chun leanúnachas na seirbhíse arna comhlíonadh ag Alitalia a áirithiú – Società Aerea Italiana S.p.A. agus Alitalia CityLiner S.p.A. i riarachán urghnách” (10), lena ndearnadh aibíocht an úis dhlite a shioncronú le haibíocht na príomhshuime, ós rud é go ndearnadh foráil leis sin maidir le fadú íocaíocht na príomhshuime agus an úis, go dtí tar éis sócmhainní Alitalia a bheith íoca ag an riarachán urghnách.

(35) An measúnú ar an dá iasacht Stáit mar bheart aonair, leagtar amach i roinn 5.1.4.1.1 é.

2.3 An tairbhí

(36) Tá Alitalia ina thairbhí den bheart –Società Aerea Italiana –S.p.A in amministrazione straordinaria (“Alitalia”) i dteannta na bhfoghnóthas atá faoina úinéireacht dhíreach agus indíreach.

(37) Le Dlí Foraithne 55/2017, an bunús dlí le haghaidh na hiasachta tosaigh, agus le Dlí Foraithne 148/2017 araon, bunús dlí na hiasachta breise EUR 300 milliún, foráiltear go ndeonaítear an dá iasacht Stáit i bhfabhar Alitalia. Le Dlí Foraithne 55/2017 deonaítear ‘maoiniú iasachta ar fiú EUR 600 milliún í ar íocaíocht … i bhfabhar Alitalia –Società Aerea Italiana –S.p.A.’ (féach aithris 17); Le Dlí Foraithne 148/2017 tagraítear don mhaoiniú a dheonaítear le Dlí Foraithne 55/2017, lena ndéantar foráil maidir le hiasacht bhreise ar fiú EUR 300 milliún í i bhfabhar Alitalia.

(38) Is cuideachta é Alitalia a bhfuil a cheanncheathrú suite in Fiumicino na Róimhe agus a oibríonn san earnáil aeriompair. Bhí líon foirne Alitalia cothrom le 11 377 an 31 Nollaig 2017 (11). Léirítear struchtúr scairsheilbhe Alitalia agus struchtúr Ghrúpa Alitalia ar chairt 1 (12) chomh maith le scairshealbhóirí Compagnia Aerea Italiana S.p.A. (“CAI”) (13) amhail ó Bhealtaine 2019 i dTábla 1. Cairt 1 Struchtúr úinéireachta Alitalia agus struchtúr Ghrúpa Alitalia an 23 Eanáir 2018. L1412022GA4710120220516GA0008.0001491502DRÉACHTMOLADH Uimh. 1/2022 Ó CHOMHAIRLE COMHLACHAIS AE-AN tSEOIRSIAan …maidir le Clár Oibre Comhlachais AE-an tSeoirsia 2021-2027TÁ COMHAIRLE COMHLACHAIS AE-AN tSEOIRSIA,Ag féachaint don Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus an tSeoirsia, den pháirt eile,De bharr an mhéid seo a leanas:(1)An Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus an tSeoirsia, den pháirt eileIO AE L 261, 30.8.2014, lch. 4. (an Comhaontú), síníodh é an 27 Meitheamh 2014 agus tháinig sé i bhfeidhm an 1 Iúil 2016.(2)De bhun Airteagal 406(1) den Chomhaontú, tá sé de chumhacht ag an gComhairle Comhlachais moltaí a ghlacadh chun cuspóirí an Chomhaontaithe a bhaint amach.(3)De bhun Airteagal 420(1) den Chomhaontú, tá na Páirtithe chun aon bhearta ginearálta nó sonracha is gá a dhéanamh chun a n-oibleagáidí faoin gComhaontú a chomhlíonadh agus tá siad lena áirithiú go mbaintear amach na cuspóirí a leagtar amach sa Chomhaontú.(4)Déantar foráil in Airteagal 11 de Rialacha Nós Imeachta na Comhairle Comhlachais maidir leis an bhféidearthacht cinntí a ghlacadh agus moltaí a dhéanamh trí nós imeachta i scríbhinn, má chomhaontaíonn an dá Pháirtí amhlaidh.(5)Chomhaontaigh an tAontas agus an tSeoirsia a gcomhpháirtíocht a chomhdhlúthú trí shraith tosaíochtaí a chomhaontú don tréimhse 2021-2027 (Clár Oibre Comhlachais AE-an tSeoirsia 2021-2027) maidir leis an obair chomhpháirteach i dtreo na gcuspóirí um chomhlachas polaitiúil agus comhtháthú eacnamaíoch a bhaint amach, mar a leagtar amach sa Chomhaontú.(6)Chomhaontaigh na Páirtithe leis an gComhaontú téacs Chlár Oibre Comhlachais AE-an tSeoirsia 2021-2027, a thacóidh le cur chun feidhme an Chomhaontaithe, ag díriú ar chomhar maidir le leasanna comhroinnte a sainaithníodh go comhpháirteach,TAR ÉIS AN MOLADH A LEANAS A GHLACADH:Airteagal 1Molann an Chomhairle Comhlachais do na Páirtithe Clár Oibre Comhlachais AE-an tSeoirsia 2021-2027 a chur chun feidhme, mar a leagtar amach san IarscríbhinnFéach ar dhoiciméid ST 8327/22 ADD 2 ar https://register.consilium.europa.eu..Airteagal 2Cuirfear Clár Oibre Comhlachais AE-an tSeoirsia 2021-2027, mar a leagtar amach san Iarscríbhinn, in ionad Chlár Oibre Comhlachais AE-an tSeoirsia a glacadh an 20 Samhain 2017.Airteagal 3Beidh éifeacht leis an Moladh seo ar lá a ghlactha.Arna dhéanamh in Tbilisi, [lá mí bliain].Thar ceann na Comhairle ComhlachaisAn Cathaoirleach Tábla 1 Scairshealbhóirí CAI i mBealtaine 2019. (A mhéid is feasach don Choimisiún, tá an struchtúr scairshealbhóra gan athrú.) L1412022GA4710120220516GA0008.0001491502DRÉACHTMOLADH Uimh. 1/2022 Ó CHOMHAIRLE COMHLACHAIS AE-AN tSEOIRSIAan …maidir le Clár Oibre Comhlachais AE-an tSeoirsia 2021-2027TÁ COMHAIRLE COMHLACHAIS AE-AN tSEOIRSIA,Ag féachaint don Chomhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus an tSeoirsia, den pháirt eile,De bharr an mhéid seo a leanas:(1)An Comhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus an tSeoirsia, den pháirt eileIO AE L 261, 30.8.2014, lch. 4. (an Comhaontú), síníodh é an 27 Meitheamh 2014 agus tháinig sé i bhfeidhm an 1 Iúil 2016.(2)De bhun Airteagal 406(1) den Chomhaontú, tá sé de chumhacht ag an gComhairle Comhlachais moltaí a ghlacadh chun cuspóirí an Chomhaontaithe a bhaint amach.(3)De bhun Airteagal 420(1) den Chomhaontú, tá na Páirtithe chun aon bhearta ginearálta nó sonracha is gá a dhéanamh chun a n-oibleagáidí faoin gComhaontú a chomhlíonadh agus tá siad lena áirithiú go mbaintear amach na cuspóirí a leagtar amach sa Chomhaontú.(4)Déantar foráil in Airteagal 11 de Rialacha Nós Imeachta na Comhairle Comhlachais maidir leis an bhféidearthacht cinntí a ghlacadh agus moltaí a dhéanamh trí nós imeachta i scríbhinn, má chomhaontaíonn an dá Pháirtí amhlaidh.(5)Chomhaontaigh an tAontas agus an tSeoirsia a gcomhpháirtíocht a chomhdhlúthú trí shraith tosaíochtaí a chomhaontú don tréimhse 2021-2027 (Clár Oibre Comhlachais AE-an tSeoirsia 2021-2027) maidir leis an obair chomhpháirteach i dtreo na gcuspóirí um chomhlachas polaitiúil agus comhtháthú eacnamaíoch a bhaint amach, mar a leagtar amach sa Chomhaontú.(6)Chomhaontaigh na Páirtithe leis an gComhaontú téacs Chlár Oibre Comhlachais AE-an tSeoirsia 2021-2027, a thacóidh le cur chun feidhme an Chomhaontaithe, ag díriú ar chomhar maidir le leasanna comhroinnte a sainaithníodh go comhpháirteach,TAR ÉIS AN MOLADH A LEANAS A GHLACADH:Airteagal 1Molann an Chomhairle Comhlachais do na Páirtithe Clár Oibre Comhlachais AE-an tSeoirsia 2021-2027 a chur chun feidhme, mar a leagtar amach san IarscríbhinnFéach ar dhoiciméid ST 8327/22 ADD 2 ar https://register.consilium.europa.eu..Airteagal 2Cuirfear Clár Oibre Comhlachais AE-an tSeoirsia 2021-2027, mar a leagtar amach san Iarscríbhinn, in ionad Chlár Oibre Comhlachais AE-an tSeoirsia a glacadh an 20 Samhain 2017.Airteagal 3Beidh éifeacht leis an Moladh seo ar lá a ghlactha.Arna dhéanamh in Tbilisi, [lá mí bliain].Thar ceann na Comhairle ComhlachaisAn Cathaoirleach

(39) Nuair a cuireadh i riarachán urghnách é, bhí scairchaipiteal iomlán Alitalia CityLiner S.p.A. (“Cityliner”) agus Challey Ltd faoi úinéireacht Alitalia. Oibríonn Cityliner, aerlíne réigiúnach faoi úinéireacht iomlán Alitalia (14), mar sholáthraí acmhainne iompair Alitalia (15) lena gcumhdaítear cuid den líonra gearraistir. Is fochuideachta sealbhaíochta é Challey Ltd atá lonnaithe in Éirinn, agus is amhlaidh a rialaíonn sé féin cuideachtaí eile, atá lonnaithe in Éirinn freisin (“foghnóthais de chuid na hÉireann”), a bhfuil an t-aerloingeas iomlán arna úsáid ag Alitalia agus Cityliner agus atá cláraithe in Éirinn faoina úinéireacht, chomh maith le leasanna mionlaigh i gcuideachtaí eile ar páirtúinéireacht. Níl Challey Ltd ná na foghnóthais de chuid na hÉireann i riarachán urghnách. Dá réir sin, is é atá in Alitalia i dteannta a fhoghnóthas ná Grúpa Alitalia (16) (“Grúpa Alitalia”). Ós rud é gurb é Alitalia atá taobh thiar d’fhormhór mór ghníomhaíochtaí Ghrúpa Alitalia agus gurb é a fhostaíonn 97 % de líon foirne iomlán Ghrúpa Alitalia (17), le haon mheastóireacht a bhaineann leis an ngrúpa cumhdaítear mutatis mutandis Alitalia.

(40) Tá 49 % de Alitalia faoi úinéireacht Etihad Investment Holding Company LLC agus tá 51 % de faoi úinéireacht MIDCO S.p.A., agus is amhlaidh atá 100 % de féin faoi úinéireacht CAI S.p.A. Sa tréimhse ó thráth a éadála ag CAI S.p.A. in 2008, tá caillteanas á dhéanamh go leanúnach ag Alitalia. Rinne sé iarracht feabhas a chur ar a sheasamh go luath in 2017 le plean uaillmhianach um chostchiorrú lena mbaineann níos mó ná EUR 1 bhilliún i laghduithe costais, rud a bhí ceaptha an bealach a réiteach le haghaidh maoiniú breise (EUR 2 bhilliún lena n-áirítear EUR 900 milliún d’airgead nua), faoi stiúir a scairshealbhóra Etihad go príomha (an “Plean um Shlánú” féach roinn 4.2.1.1). Bhí an Plean um Shlánú le cur i bhfeidhm trí nós imeachta um réamhdhócmhainneacht (18). Leis an nós imeachta sin (19) ceanglaíodh comhaontú ón lucht saothair (20) ós rud é go ndéanfaí difear dóibh de dheasca bearta costchiorrúcháin móra. Mar sin féin, diúltaíodh an comhaontú i reifreann na n-oibrithe a reáchtáladh an 24 Aibreán 2017 agus sin de dheasca na mbeart a bhí beartaithe costais saothair a chiorrú, lena ndearnadh foráil, i measc nithe eile, maidir le ciorrú meánphá 33 %. Ós rud é nach rabhthas in ann an Plean um Shlánú a chur chun feidhme, agus nár sholáthair na scairshealbhóirí cistiú breise, cuireadh Alitalia faoi riarachán urghnách.

2.4. An nós imeachta riaracháin urghnách

(41) Arna iarraidh sin do bhord stiúrthóirí Alitalia, cuireadh Alitalia faoi riarachán urghnách (21) le Foraithne ó Aireacht Forbartha Eacnamaíche na hIodáile dar dáta an 2 Bealtaine 2017. Leis an bhforaithne sin ceapadh trí choimisinéir urghnácha freisin chun Alitalia a bhainistiú. Ansin, dearbhaíodh go raibh Alitalia dócmhainneach le breithiúnas ó Chúirt Civitavecchia an 11 Bealtaine 2017. Ina dhiaidh sin, an 12 Bealtaine 2017, cuireadh Cityliner (22) faoi riarachán urghnách freisin le foraithne ó Aireacht Forbartha Eacnamaíche na hIodáile. Ansin, dearbhaíodh go raibh Cityliner dócmhainneach le breithiúnas ó Chúirt Civitavecchia an 26 Bealtaine 2017.

(42) Ina n-aighneacht an 20 Márta 2019, léirigh údaráis na hIodáile gurb amhlaidh, de dheasca ligean isteach Alitalia chuig an nós imeachta riaracháin urghnách, gur baineadh cumhachtaí bainistíochta agus maoirseachta uile Alitalia de na scairshealbhóirí príobháideacha. Ina n-ionad sin, de bhua na reachtaíochta lena rialaítear an riarachán urghnách, cuireadh bainistíocht na cuideachta ar iontaoibh na gcoimisinéirí urghnácha go dtí gur údaraigh an tAire Forbartha Eacnamaíche clár riaracháin urghnách (“clár RU”). Ar ghlacadh chlár RU, bheidís údaraithe sócmhainní Alitalia a dhíol faoi mhaoirseacht na hAireachta Forbartha Eacnamaíche.

(43) An 26 Eanáir 2018, sholáthair coimisinéirí urghnácha Alitalia clár don Aireacht Forbartha Eacnamaíche arb é ba aidhm dó sócmhainní oibriúcháin Alitalia a dhíol (23) laistigh de bhliain, rud a údaraíodh le foraithne ón Aire an 23 Márta 2018. An 7 Bealtaine 2019, cuireadh dáta aibíochta tosaigh thabhairt chun críche an chláir díolachán siar go dtí an 23 Márta 2020.

(44) Leis an nós imeachta díolacháin a leagtar síos le clár RU údaraithe cumhdaíodh na sócmhainní a bhaineann le gnó Alitalia agus Cityliner, na cuideachtaí i riarachán urghnách.

2.4.1. Riarachán urghnách (Foraithne Reachtach Uimh. 270/1999, Dlí Prodi-bis)

(45) Is é is riarachán urghnách ann nós imeachta dócmhainneachta a leagtar amach i bhForaithne Reachtach Uimh. 270 an 8 Iúil 1999 (24) (“Dlí Prodi-bis”) le haghaidh dócmhainneacht cuideachtaí móra arb é is aidhm dó iad a tharrtháil, agus a luach á chaomhnú trína ngníomhaíochtaí a leanúint go dtí athstruchtúrú nó díol na sócmhainní. Ní ligtear cuideachtaí isteach chun riaracháin urghnách ach más cosúil gur féidir leo cothromaíocht eacnamaíoch a bhaint amach athuair.

(46) Faoin riarachán urghnách, baineadh a chumhachtaí cinnteoireachta den scairshealbhóir roimhe sin, cé go leanann an chuideachta de bheith ag oibriú. Glacann na coimisinéirí urghnácha bainistíocht an ghnólachta agus riar shócmhainní na cuideachta ar láimh. Is í an Chúirt a cheapann iad agus a dhearbhaíonn go bhfuil an chuideachta dócmhainneach. Gníomhaíonn na coimisinéirí urghnácha i gcomhréir le clár RU (athstruchtúrú nó díol sócmhainní) údaraithe ag an Aire Forbartha Eacnamaíche.

(47) Nuair a bheidh éifeacht leis an nós imeachta riaracháin urghnách, tá na fiacha arna dtabhú roimh an nós imeachta reoite agus tagann siad chun bheith fo-ordaithe i leith na bhfiach arna dtabhú le linn an riaracháin urghnách de thoradh leanúint na gníomhaíochta gnó. Stádas na bhfiach sin arna dtabhú le linn an riaracháin urghnách mar “fíorshinsearach”, déantar foráil maidir leis sin le foráil dlí shainráite.

2.4.2. Riarachán urghnách le haghaidh cuideachtaí móra ag a bhfuil 500 oibrí ar a laghad agus fiach ar fiú EUR 300 milliún é (Dlí Foraithne Uimh. 347/2003, Dlí Marzano)

(48) Maidir le cuideachtaí móra ag a bhfuil 500 oibrí ar a laghad agus fiach ar fiú EUR 300 milliún é ar a laghad, tá feidhm ag rialacha speisialta breise faoi Dhlí Foraithne Uimh. 347 an 23 Nollaig 2003 (25) (“Dlí Marzano”). Tagann Alitalia faoi raon feidhme dhlí Marzano ós rud é, mar a leagtar amach sa bhreithiúnas lena ndearbhaítear go bhfuil Alitalia dócmhainneach, gurb é atá ag Alitalia ‘níos mó ná cúig chéad fofhostaí ar feadh 1 bhliain amháin ar a laghad agus fiacha ar fiú trí chéad milliún euro iad san iomlán’ (26).

(49) De réir dhlí Marzano, féadfaidh cuideachtaí a n-iarraidh a chur isteach lena gcur faoi riarachán urghnách dá bhforáiltear leis an dlí sin go díreach leis an Aireacht Forbartha Eacnamaíche, fiú sula rialaíonn an Chúirt maidir lena sócmhainneacht. Is é an tAire Forbartha Eacnamaíche seachas an Chúirt a cheapann na coimisinéirí urghnácha. Oibríonn siad faoi mhaoirseacht an Aire Forbartha Eacnamaíche. Is é fad tosaigh an riaracháin urghnách 12 mhí amhail ón tráth a údaraíonn an tAire Forbartha Eacnamaíche clár RU, ach is féidir síneadh breise 36 mhí (ar a mhéad) a chur leis le Foraithne ón Aireacht Forbartha Eacnamaíche. I gcás grúpa cuideachtaí, is féidir síneadh a chur leis an nós imeachta chuig cuideachtaí eile an ghrúpa i dteannta an mháthairghnóthais (faoi mar a tharla le haghaidh Cityliner).

(50) Ina theannta sin, le haghaidh cuideachtaí a oibríonn seirbhísí poiblí fíor-riachtanacha, déantar foráil maidir leis an méid seo a leanas le Dlí Marzano: — tá na cumhachtaí ag na coimisinéirí urghnácha sócmhainní an ghnólachta a dhíol trí nós imeachta idirbheartaithe (ar choinníoll nach bhfuil an praghas díola arna chomhaontú ag na coimisinéirí urghnácha leis an gceannaitheoir níos ísle ná an margadhluach arna bhunú le tuarascáil ó shaineolaí neamhspleách).

2.5. Ráitis phoiblí ó chomhaltaí de rialtas na hIodáile

(51) An 25 Aibreán 2017, tar éis do na hoibrithe an Plean um Shlánú a dhiúltú, cuireadh an tAire Forbartha Eacnamaíche an tráth sin, a raibh sainchomhad Alitalia áirithe ina phunann, faoi agallamh sa nuachtán de chuid na hIodáile Corriere della Sera. Chuir an tAire náisiúnú nó fiacha Alitalia a bheith á n-íoc ag an Stát as an áireamh. Mar sin féin, mar fhreagra ar cheist faoi iasacht idirlinne fhéideartha do Alitalia, dhearbhaigh an tAire go soláthródh an rialtas ‘[a] laghad agus is féidir chun an próiseas a thabhairt chun críche [díol shócmhainní Alitalia arna dhéanamh ag na coimisinéirí urghnácha]. Ní féidir a shamhlú go stopfaí eitleáin ar an talamh toisc go gcuirfí na naisc i mbaol agus go ngortófaí na taistealaithe as a dtiocfadh iarmhairtí díreacha agus indíreacha a bheadh sách suntasach’ (27).

(52) An 30 Aibreán 2017, iarradh ar an Aire Forbartha Eacnamaíche in agallamh leis na meáin cén fáth nach bhféadfaí ligean do Alitalia cliseadh. Mhínigh an tAire, dá gclisfeadh ar Alitalia ‘[g]ur suaitheadh a bheadh ann le haghaidh na holltáirgeachta intíre, níos airde ná cás tréimhse 6 mhí a chumhdaítear leis an iasacht ón rialtas chun ceannaitheoir a aimsiú … Ní féidir linn [ligean dó] cliseadh ó lá go chéile toisc nach mbeadh naisc againn a thuilleadh ó cheann ceann na tíre. Ní bheadh aon chuideachta eile réidh chun naisc a dhéanamh, ar feadh tréimhse ní fhreastalófaí orthu a thuilleadh’ (28).

(53) An 2 Bealtaine 2017, tuairiscíodh i nuachtán airgeadais de chuid na hIodáile gur shonraigh an Príomh-Aire an tráth sin maidir leis an Rialtas go “ndearna sé idirghabháil ní hamháin arna iarraidh sin go sainráite do chruinniú na scairshealbhóirí, ach ónar dtaobh de is gníomh freagrachta é sin de chuid na ndaoine nach mór seirbhísí bunúsacha áirithe a áirithiú” (29). San alt céanna, shonraigh Aire an Chomhtháthaithe Chríochaigh agus an Deiscirt gur fíor “le cinntí [Chomhairle na nAirí] maidir le Alitalia, riarachán urghnách agus iasacht idirlinne 6 mhí, go bhfuil na bealaí uile daingnithe againn. Dá bhrí sin, ráthaítear aernaisc leis an Deisceart”.

(54) De réir alt i bpreas na hIodáile an 3 Bealtaine 2017, shonraigh an tAire Forbartha Eacnamaíche an tráth sin gurb é “an straitéis a bhí riamh ag an rialtas an tionchar ar chuntais phoiblí a íoslaghdú” agus maidir leis an rialtas gur ‘[f]héach sé le fanacht amach ó’ iasacht idirlinne ar fiú EUR 600 milliún í a dheonú, ach “[n]ach raibh aon dul as sin” de dheasca ‘go gcuirfí i bhfad níos mó costas ar cháiníocóirí na hIodáile dá gcuirfí na heitleáin ar an talamh ó mhaidin go hoíche’. De réir an ailt sin, mheabhraigh an tAire ansin gurb ann do ‘4,9 milliún forchoimeádas ticéid réamhíoctha de chuid Alitalia’ agus gurb amhlaidh a dhéanfaí damáiste dá gcuirfí stop le gach rud, damáiste do ‘[O]TI agus don íomhá [de chuid na hIodáile], agus ansin … chaillfí na naisc le haghaidh na tíre ar feadh líon áirithe laethanta nó seachtainí agus tá an méid sin dodhéanta’. Maidir leis an iasacht tosaigh, de réir an Aire, ‘fónann sí dá bhrí sin chun staid níos measa a sheachaint ó thaobh eacnamaíoch de’ (30).

(55) In agallamh a foilsíodh an 15 Deireadh Fómhair 2017, dhearbhaigh an tAire Bonneagar agus Iompair a bhí ann an tráth sin gurb é a bhí á thabhairt do na coimisinéirí urghnácha leis an iasacht bhreise ar fiú EUR 300 milliún í ‘suaimhneas intinne. Ní mian linn Alitalia a dhíol go saor, ach a dhíol. Breathnaímid ar an méid a tharla do Air Berlin, rud a fuair Lufthansa: tá na heitleáin agus an pearsanra laghdaithe faoina leath acu. Ach cliseadh do chách is ea é i gcónaí deireadh a chur le príomhghnólacht. Sin an fáth a bhfuilimid ag breathnú ar shamhail Meridiana le haghaidh Alitalia: comhpháirtí oiriúnach a aimsiú atá in ann feabhas a chur air’. Nuair a iarradh air an faoin gcéad rialtas eile a bheadh sé déileáil le Alitalia, d’fhreagair an tAire ‘Ní gá go mbeadh. Is ann don chuideachta agus leanfaidh sí de bheith ann. Dúnfar na tairiscintí amárach, fanaimis go bhfeicimid a n-inseoidh na coimisinéirí dúinn. As seo go dtí an Nollaig beidh soiléireacht againn maidir le todhchaí Alitalia. Ach ní mian leis an rialtas seo cinntí tobanna a dhéanamh’ (31)

(56) Ar an dul céanna, tar éis don rialtas diúltú do thairiscint Luftansa (féach an fonóta in aithris 61), dhearbhaigh an tAire Bonneagar agus Iompair a bhí ann an tráth sin, in agallamh a foilsíodh an 24 Samhain 2017 maidir le tairiscint Lufthansa gurb amhlaidh ‘nárbh fhiú í le haghaidh tír mhór amhail an Iodáil agus cuideachta cosúil le Alitalia ag a bhfuil na mílte oibrithe agus cuid de na naisc is tábhachtaí sa tír. Fanfaimid go ndéanfar plean forbartha tionscail ar fiú a leithéid a thabhairt air a chur inár láthair, seachas ceann nach ndéantar ach dochar do na hoibrithe dá dheasca. Tá am againn go deireadh sainordú an rialtais; táimid ag féachaint leis na dálaí is fearr a fháil. Meabhraím gurb é is cúis le géarchéim Alitalia earráidí bainistíochta, seachas an margadh, rud atá ag forbairt go mear go deimhin’ (32)

2.6. Próiseas díolachán Alitalia agus a shíntí

(57) Le hAirteagal 1 de Dhlí Foraithne 55/2017, lenar deonaíodh an iasacht tosaigh, foráladh, chun clár RU a tharraingt suas, gur gá do na coimisinéirí urghnácha glao ar léirithe spéise a fhoilsiú, faoin 17 Bealtaine 2017, chun coimpléasc gnó Alitalia a cheannach nó a athstruchtúrú. Ba é an próiseas a bhí ann tar éis an ghlao sin ar léiriú spéise, rud a bhí le déanamh laistigh de 6 mhí ón tráth a deonaíodh an chéad mhaoiniú, a áirithiú gur comhlíonadh prionsabal na trédhearcachta, prionsabal an chaithimh chomhionainn agus prionsabal an neamh-idirdhealaithe.

(58) An 17 Bealtaine 2017, i gcomhréir le hAirteagal 1 de Dhlí Foraithne 55/2017, sheol na coimisinéirí urghnácha glao ar léiriú spéise arb é ba aidhm dó a chinneadh cibé acu a d’fhéadfaí nó nach bhféadfaí Alitalia a athstruchtúrú nó a bhí nó nach raibh a shócmhainní le díol, mar aonaid oibriúcháin nó mar earraí agus conarthaí oibriúcháin.

(59) An tréimhse ar lena linn a bhí léirithe spéise le déanamh, tháinig sí chun deiridh an 21 Iúil 2017. An 1 Lúnasa 2017, d’eagraigh na coimisinéirí urghnácha, arna n-údarú ag an Aire Forbartha Eacnamaíche, próiseas tairisceana chun sócmhainní na gcuideachtaí a dhíol i riarachán urghnách (Alitalia agus Cityliner) mar aonaid oibriúcháin agus sprioc-am an 16 Deireadh Fómhair 2017 ann chun na tairiscintí a chur i láthair, agus sprioc-am an 5 Samhain 2017 ann chun an próiseas díolachán a thabhairt chun críche.

(60) Le haghaidh na tairisceana, rinneadh formhór shócmhainní na gcuideachtaí i riarachán urghnách (Alitalia agus Cityliner) a roinnt in aonaid oibriúcháin ar leithligh, arb é atá ann go sonrach (a) na gníomhaíochtaí gnó tógtha ina n-iomláine (“Baisc Iomlán” nó “Luchtóg Aonair”); nó de rogha air sin (b) na gníomhaíochtaí eitlíochta (“Baisc Eitlíochta”); agus (c) na gníomhaíochtaí láimhseála (“Baisc Láimhseála”). Is é a bhí sa Bhaisc Eitlíochta na sócmhainní agus na gaolmhaireachtaí dlí atá nasctha le gníomhaíochtaí aeriompair arna ndéanamh ag na cuideachtaí i riarachán urghnách, lena n-áirítear an cabhlach, na sliotáin, an branda, aerárthaí na bhfoghnóthas de chuid na hÉireann agus na conarthaí leasúcháin agus cothabhála. Áiríodh sa Bhaisc Láimhseála sócmhainní agus gaolmhaireachtaí dlí na gcuideachtaí i riarachán urghnách atá nasctha leis na seirbhísí arna ndéanamh in aerfoirt le haghaidh an chúnaimh ar an talamh i bhfabhar tríú páirtithe. Áiríodh sa Bhaisc Iomlán sócmhainní agus gaolmhaireachtaí dlí Bhaisc Eitlíochta na Baisce Láimhseála. Bhí saoirse ag an tairgeoir imlíne na tairisceana ceannaigh a shainiú.

(61) Le Dlí Foraithne 148/2017, lenar deonaíodh an iasacht bhreise EUR 300 milliún, cuireadh síneadh le sprioc-am tosaigh an 5 Samhain 2017 chun an próiseas díolachán a thabhairt chun críche, agus sin go dtí an 30 Aibreán 2018. Ansin tar éis na tairisceana neamhrathúla (33) an 22 Nollaig 2017, thionscain na coimisinéirí urghnácha nós imeachta idirbheartaithe nua (34) chun sócmhainní Alitalia a dhíol.

(62) An 10 Aibreán 2018 ba ea sprioc-am tosaigh an nós imeachta idirbheartaithe, agus cuireadh síneadh leis sin ina dhiaidh sin go dtí an 31 Deireadh Fómhair 2018. I ndeireadh an nós imeachta idirbheartaithe an 31 Deireadh Fómhair 2018, fuarthas ceithre thogra (35). Ba é an t-aon tairiscint a mheas na coimisinéirí urghnácha a bheith bailí tairiscint na cuideachta iarnróid de chuid na hIodáile Ferrovie dello Stato (“FS”) a raibh banna tairisceana EUR 17,5 milliún ina thaca aici. Ós rud é go raibh tairiscint FS coinníollach, deonaíodh sprioc-am nua do FS chun a thairiscint cheangailteach a chur isteach. Cuireadh síneadh roinnt uaireanta leis an sprioc-am chun an tairiscint cheangailteach a chur isteach, agus sin go dtí an 21 Samhain 2019 den uair is déanaí.

(63) Níor chuir FS tairiscint cheangailteach chríochnaitheach isteach faoin dáta sin. De dheasca nár cuireadh tairiscint isteach, tuigeann an Coimisiún gur measadh gur cliseadh ar an bpróiseas díolachán (36).

2.7. An Cinneadh Tosaigh

(64) Sa Chinneadh Tosaigh, tháinig an Coimisiún ar an gconclúid shealadach gur státchabhair a bhí sa dá iasacht Stáit de réir bhrí Airteagal 107(1) CFAE.

(65) Go háirithe, mheas an Coimisiún gur tugadh leis an dá iasacht Stáit buntáiste eacnamaíoch do Alitalia chun críocha Airteagal 107(1) CFAE. Maidir leis an maíomh gur ghníomhaigh an Iodáil mar oibreoir sa gheilleagar margaidh nuair a dheonaigh sí an dá iasacht Stáit do Alitalia, ní raibh sé cuí-réasúnaithe le fianaise.

(66) I ndáil le comhoiriúnacht na cabhrach, mheas an Coimisiún gur gnóthas i gcruachás Alitalia de réir bhrí na dTreoirlínte maidir le Teacht i gCabhair agus Athstruchtúrú agus tháinig sé ar an gconclúid shealadach go raibh ábhair amhrais thromchúiseacha ann faoi chomhoiriúnacht an dá iasacht Stáit leis an margadh inmheánach faoi Airteagal 107(3)(c) CFAE.

(67) Go háirithe, mhaígh an Iodáil go raibh gá leis an dá iasacht Stáit chun cosc a chur le himeacht tobann ón margadh, agus leis na hiarmhairtí diúltacha gaolmhara, is é sin imeacht cuideachta uaidh ag a bhfuil ról sistéamach tábhachtach i leith earnáil aeriompair iomlán na hIodáile. Mheas an Coimisiún nárbh ann d’fhaisnéis leordhóthanach chun teacht ar an gconclúid maidir le rannchuidiú le cuspóir leasa choitinn a bheith ann.

(68) Bhí an Coimisiún in amhras freisin maidir le cibé acu a comhlíonadh nó nár comhlíonadh critéir oiriúnachta an dá iasacht Stáit, ós rud é nár aisíocadh an dá iasacht Stáit laistigh de 6 mhí tar éis a gcéad eisíocaíochta le Alitalia. Ina theannta sin, níor léir cén uair a tharlódh an leachtú ná cibé acu a thabharfaí chun críche é laistigh de thráthchlár réasúnach mar a cheanglaítear leis na Treoirlínte maidir le Teacht i gCabhair agus Athstruchtúrú. Dá bhrí sin, leis an gcabhair is cosúil go rabhthas in ann leanúint d’oibríochtaí Alitalia idir Bealtaine 2017 agus Deireadh Fómhair 2019 ar a laghad agus ar an mbealach sin coimeádadh gnólacht neamh-inmharthana ar an margadh ar feadh tréimhse i bhfad níos faide ná tréimhse shealadach 6 mhí.

(69) Ina theannta sin, bhí amhras ar an gCoimisiún maidir le cibé acu a comhlíonadh nó nár comhlíonadh critéir chomhréireachta an dá iasacht Stáit. Sa phlean leachtachta arna sholáthar ag an Iodáil áiríodh cúlchiste leachtachta substaintiúil (EUR 796 mhilliún i ndeireadh na chéad ráithe de 2018, rud a thit de réir a chéile chuig EUR 546 mhilliún i ndeireadh 2018). Mar sin féin, níor mhínigh an Iodáil cén fáth a raibh fíorghá leis an leachtacht bhreise sin chun Alitalia a choimeád i mbun gnó ar feadh 6 mhí. Dá bhrí sin, bhí an Coimisiún in amhras faoi cibé acu a bhí nó nach raibh an méid cabhrach teoranta don íosmhéid is gá.

(70) Ar deireadh, bunaithe ar an bhfaisnéis a sholáthair an Iodáil, tháinig an Coimisiún ar an gconclúid shealadach nár thairbhigh Alitalia d’aon chúnamh tarrthála, cúnamh athstruchtúrúcháin ná tacaíocht athstruchtúrúcháin shealadach sna 10 mbliana roimh dheonú an dá iasacht Stáit agus go ndearnadh an prionsabal “an chéad uair, an uair dheireanach”, a leagtar amach i bpointí 70 agus 71 de na Treoirlínte maidir le Teacht i gCabhair agus Athstruchtúrú a urramú. Tháinig an Coimisiún ar an gconclúid roimhe sin nárbh ann d’aon leanúnachas eacnamaíoch idir CAI agus Alitalia Linee Aeree SpA, a bhfuair CAI cuid dá sócmhainní agus ar baineadh úsáid astu chun an Alitalia reatha a chruthú (37). Fuair Alitalia Linee Aeree SpA iasacht EUR 300 milliún roimhe sin, agus tháinig an Coimisiún ar an gconclúid gur chabhair a bhí inti (38) faoin leagan roimhe sin de na Treoirlínte maidir le Teacht i gCabhair agus Athstruchtúrú (39). Dá mb’ann do leanúnachas, ní bheadh Alitalia incháilithe le haghaidh cabhrach faoi na Treoirlínte maidir le Teacht i gCabhair agus Athstruchtúrú.

3. BARÚLACHA Ó PHÁIRTITHE LEASMHARA

(71) Chuir trí pháirtí leasmhara (i.e. Ryanair, an páirtí anaithnid lena mbaineann, Aegean) a mbarúlacha faoi bhráid an Choimisiúin faoi Airteagal 108(2) CFAE.

3.1. Ryanair

(72) Maidir le cabhair a bheith ann, maíonn Ryanair nach bhfuil an Prionsabal um Oibreoir sa Gheilleagar Margaidh infheidhme (i) maidir leis an iasacht tosaigh, ós rud é gur dheonaigh an Iodáil í mar údarás poiblí a shaothraíonn cuspóirí leasa ghinearálta a bhaineann le húsáideoirí sheirbhís iompair Alitalia agus lena oibrithe agus le leanúnachas críochach Phoblacht na hIodáile; nó (ii) maidir leis an maoiniú breise ar fiú EUR 300 milliún é, rud nach féidir údar a thabhairt leis dá réir sin le réamhnochtadh an Stáit do Alitalia.

(73) Maidir le comhoiriúnacht na cabhrach, maíonn Ryanair nach gcomhlíontar na coinníollacha comhoiriúnachta. Maidir leis an gcritéar leasa choitinn, dá gcoimeádfaí cabhlach Alitalia ar talamh, bheadh aerlínte táille ísle iomaíocha in ann aon seirbhís chaillte a ionadú – lena n-áirítear OSPanna –, mar a léiríodh le hathbheochan an aerthráchta in aerfoirt Bhúdaipeist agus Barcelona tar éis chliseadh Malév agus Spanair faoi seach. Seachas cuidiú le héifeachtúlacht mhargadh aeriompair na hIodáile, is amhlaidh a chuirtear bac air sin leis an gcabhair agus a dhéantar dochar léi don leas coiteann. Úsáidtear an chabhair chun dul san iomaíocht go héagórach ar bhealaí brabúsacha, ag féachaint do sheirbhísí agus tionscnaimh nua freisin (i.e. an tolglann nua ag aerfort na Róimhe “Casa Italia” (40)) a sheol Alitalia. Maidir le filleadh ar choinníoll na hinmharthanachta fadtéarmaí, tugann Ryanair dá aire, in easnamh plean gnó, go gcruthaítear leis an iasacht dhá Stáit cúlchiste airgid gan údar maith le haghaidh Alitalia. Cuireann Ryanair faisnéis isteach freisin á rá nach amháin go bhfuil sócmhainní Alitalia neamh-leordhóthanach chun an iasacht a aisíoc ach go leanann sé de bheith ag déanamh caillteanais, agus EUR 1,75 milliún á gcailleadh aige in aghaidh an lae agus EBIDTA diúltach laethúil EUR 0,7 milliún aige.

3.2. An páirtí leasmhar anaithnid

(74) Maidir le comhoiriúnacht na cabhrach, maíonn an páirtí leasmhar anaithnid, contrártha don cheanglas gur cheart an cúnamh tarrthála a bheith de chineál práinneach agus sealadach, ós rud é gurb é is aidhm di freagairt do ghéarchéim leachtachta, go dtugtar buntáiste leis an gcabhair do Alitalia ar aerlínte eile. Is é is cúis leis sin go gcuirtear feabhas saorga ar staid airgeadais Alitalia leis an gcabhair, ós rud é nach fadhbanna nua ach fadhbanna fadtéarmacha iad fadhbanna Alitalia, a bhí ag méadú as cuimse agus go leanúnach in imeacht na mblianta.

(75) Maíonn an páirtí leasmhar anaithnid thairis sin go mbeadh modhanna eile, nach bhfuil chomh saobhach céanna le haghaidh an mhargaidh, ar fáil do Alitalia chun na hoibríochtaí leanúnacha a áirithiú le linn riarachán urghnách Alitalia.

3.3. Aeigéach

(76) Léiríonn Aegean, bunaithe ar a eolas ar an margadh, nach raibh téarmaí na hiasachta tosaigh ná na hiasachta breise ar fiú EUR 300 milliún í i gcomhréir leis na coinníollacha maoiniúcháin ba dhóigh a bheith ar fáil ar an margadh d’aerlíne i gcruachás amhail Alitalia. Tugann Aegean dá aire thairis sin gurbh é cuspóir dearbhaithe na hiasachta tosaigh agus na hiasachta breise ar fiú EUR 300 milliún í a áirithiú gur lean an chuideachta de bheith ina gnóthas leantach. Ina fhianaise sin, is léir, agus an cuspóir sin á shaothrú, nach bhféadfadh an Iodáil a bheith treoraithe ag prionsabail eacnamaíocha ach cúinsí polaitiúla amhail an fhostaíocht a choinneáil ar bun agus corraíl shóisialta a sheachaint.

(77) Agus tagairt á déanamh do chomhoiriúnacht na cabhrach, maíonn Aegean an méid seo a leanas go háirithe: (a) ní raibh an chabhair teoranta don íosmhéid, ós rud é gur léir go raibh sí díréireach a mhéid a bhaineann leis an méid agus lena téarmaí chomh maith leis sin. Leis an gcabhair ní hamháin go raibh Alitalia in ann leanúint de bheith gníomhach ar an margadh, ach bhí sé in ann cur lena oibríochtaí trí bhealaí iomaíocha nua a oscailt faoi lódfhachtóirí eitleáin an-íseal; (b) bhí éifeacht shaobhach ag an gcabhair ar an margadh, rud a caomhnaíodh le haghaidh gach lae a lean sí de bheith ar fáil do Alitalia, agus ina theannta sin bhí éifeacht dhiúltach bhreise ag baint le giaráil Alitalia ar an mbuntáiste a fuair an dá iasacht Stáit chun a sheirbhísí a mhargú go hionsaitheach agus dul in iomaíocht le haerlínte eile; (c) contrártha do phointe 55(e) de na Treoirlínte maidir le Teacht i gCabhair agus Athstruchtúrú, chuir Alitalia bearta struchtúracha i bhfeidhm, mar a léiríodh le hoscailt bealaí nua, arb é a bhí ann sin, i gcomhthéacs mhargadh na seirbhísí eitlíochta, éadáil sciar den mhargadh, agus leathnú gan údar maith ar a oibríochtaí; (d) léiríodh éifeacht shaobhach na cabhrach trí bhealaí nua a oscailt, minicíocht mhéadaithe eitiltí áirithe, agus an oibríocht le lódfhachtóirí ísle ar chuid de na bealaí sin. Bhí an baol ann go dtiocfadh éifeacht shaobhach den sórt sin de bheith buan de dheasca na tréimhse iomarcaí ar lena linn a bhí an chabhair ar fáil do Alitalia.

4. FAISNÉIS ARNA SOLÁTHAR AG AN IODÁIL

4.1. Barúlacha ón Iodáil

4.1.1. Cúinsí údaráis phoiblí

(78) De réir na hIodáile, beartaíodh an iasacht tosaigh chun aghaidh a thabhairt ar riachtanais bhainistíochta phráinneacha de chuid Alitalia agus cuideachtaí eile den ghrúpa a cuireadh faoi riarachán urghnách, is é sin Cityliner (féach aithris 41). Áiríodh sna riachtanais sin a áirithiú go bhféadfadh Alitalia leanúint de bheith rannpháirteach sna córais rialála idirnáisiúnta lena rialaítear aerlínte, amhail IATA, go dtí an cinneadh chun Alitalia a athstruchtúrú nó a shócmhainní a dhíol (féach aithris 17).

(79) Luaigh údaráis na hIodáile ina theannta sin gur soláthraíodh an iasacht tosaigh toisc gur gá cur isteach ar an tseirbhís a sheachaint, agus an cruatan sóisialta agus an mhíchaoithiúlacht thromchúiseach d’úsáideoirí a bheadh ag baint le cur isteach den sórt sin á gcur san áireamh, agus sárú á dhéanamh, inter alia, ar an gceart chun leanúnachas críochach laistigh de Phoblacht na hIodáile a ráthaítear le Bunreacht na hIodáile.

(80) Thug an Iodáil údar lena maíomh go dtiocfadh cur isteach tromchúiseach ar an earnáil aeriompair paisinéirí agus ar an tsochaí as imeacht Alitalia agus rinneadh sí amhlaidh trí na sonraí seo a leanas a sholáthar: an 1 Bealtaine 2017, is é an t-iomlán a bhí ann de thoradh an lín iomláin paisinéirí a raibh áirithint déanta acu le haghaidh na tréimhse ó Bhealtaine 2017 go Márta 2018 EUR 4 935 210 (agus ticéad acu a bhí eisithe cheana nó ticéad acu a bhí fós le heisiúint), agus bhí thart ar EUR 1,3 milliún den iomlán sin ag baint le Bealtaine agus níos mó ná leath milliúin den iomlán ag baint leis an tréimhse le linn na chéad 15 lá den mhí. Ba é luach iomlán na dticéad a eisíodh le haghaidh na tréimhse ó Bhealtaine 2017 go Márta 2018 EUR 429 milliún (ar bhain EUR 125 mhilliún de le mí na Bealtaine 2017 amháin), cé gurb é a bheadh sna costais chúitimh a bhí le híoc le paisinéirí a raibh áirithint déanta acu sna chéad 15 lá de Bhealtaine 2017 de bhun Rialachán (CE) Uimh. 261/2004 ó Pharlaimint na hEorpa agus ón gComhairle (41) thart ar EUR 268,5 milliún.

(81) Mhínigh údaráis na hIodáile gurb amhlaidh, a luaithe a chuaigh Alitalia isteach sa riarachán urghnách, a deonaíodh an maoiniú go dtí gur ullmhaíodh agus gur cuireadh clár RU chun feidhme.

(82) Mhaígh údaráis na hIodáile gur dheacair, gan an dá iasacht Stáit, an próiseas tairisceana a sheoladh chun Alitalia a dhífheistiú i gcomhréir leis na caighdeáin oscailteachta, neamhchoinníollachta agus iomaíochais is airde. Is é a bhí ann sin an réamhchoinníoll chun an luach ab fhearr agus ab fhéidir a fháil ó na sócmhainní a bhí le díol, is é sin gnólachtaí Alitalia a dhífheistiú ar na dálaí margaidh ab fhearr agus ab fhéidir trí nós imeachta iomaíoch. Ina barúlacha forlíontacha a cuireadh isteach an 25 Meán Fómhair 2018, chuir an Iodáil i dtábhacht gurbh é loighic eacnamaíoch an dá iasacht Stáit inmharthanacht fhadtéarmach Alitalia a áirithiú trí éascaíocht a dhéanamh do thabhairt chun críche rathúil, laistigh de thréimhse réamhchinntithe, an nós imeachta tairisceana iomaíoch le haghaidh dhíol shócmhainní Alitalia. Ba é b’aidhm dó sin, go bunúsach, uasluach na sócmhainní sin a chaomhnú go dtí gur tugadh díolachán den sórt sin chun críche.

4.1.2. Maidir leis an measúnú ar an dá iasacht Stáit roimh dheonú

(83) Níor chuir an Iodáil isteach aon fhianaise á rá go ndearna sí measúnú ex ante ar bhrabúsacht an dá iasacht Stáit sular deonaíodh iad. Nuair a d’iarr an Coimisiún uirthi aon fhianaise den sórt sin a sholáthar, níor dhearbhaigh an Iodáil ach go n-áirithítear toradh dearfach le haghaidh an iasachtóra le teaglaim an ráta úis ag a raibh feidhm maidir leis an dá iasacht Stáit leis na ceanglais cheangailteacha dhiana maidir lena n-aisíocaíocht. Dá réir sin, de réir na hIodáile, is cinnte go mbeadh cothromaíocht na hidirghabhála airgeadais dearfach le haghaidh an iasachtóra, ós rud é go bhfuil an riosca a ghabhann an t-iasachtóir chuige teoranta agus, in aon chás, toisc go bhfaightear luach saothair as ar théarmaí margaidh.

4.1.2.1. Maidir le comhréireacht na hiasachta tosaigh le hiompraíocht sa mhargadh

(84) Mhaígh údaráis na hIodáile go raibh an iasacht tosaigh i gcomhréir le dálaí margaidh agus, dá bhrí sin, go raibh sí lasmuigh de raon feidhme Airteagal 107(1) CFAE, ós rud é nach cabhair a bhí inti.

(85) De réir údaráis na hIodáile, tá an iasacht tosaigh i gcomhréir le hiompraíocht sa mhargadh de thoradh na gcoinníollacha sonracha atá ag gabháil léi, i.e.: (i) ráta úis EURIBOR 6 mhí, plus 1 000 bonnphointe i gcomhréir leis an Teachtaireacht maidir le Ráta Tagartha (42); (ii) aisíoc éigeantach na híocaíochta laistigh de 6 mhí, agus (iii) aisíocaíocht tosaíochta ar aon fhiach eile faoi riarachán urghnách Alitalia. Líomhnaítear gur ríomhadh an costas úis a gearradh ar bhonn dhálaí agus pharaiméadair an mhargaidh, agus imthosca sonracha Alitalia á gcur san áireamh. Ós rud é gur cuireadh dálaí an mhagaidh i bhfeidhm, leis an iasacht níor tugadh aon bhuntáiste Stát-chistithe do Alitalia agus dá bhrí sin ní féidir léi a bheith ina beart cabhrach.

(86) Maidir leis an riosca a ghabh an Stát chuige mar iasachtóir – as a bhfaightear luach saothair ar dhálaí an mhargaidh –, mhaígh údaráis na hIodáile gur ar éigean gurb ann dó i bhfianaise thairbhe aitheanta na haisíocaíochta tosaíochta ar aon fhiach eile faoi riarachán urghnách Alitalia. Maíonn údaráis na hIodáile go raibh sé réasúnach a thoimhdiú go bhféadfaí na fiacha a thagann as an iasacht tosaigh a chumhdach in aon chás le sócmhainní Alitalia, gan beann ar thoradh an nós imeachta riaracháin urghnách.

(87) De réir údaráis na hIodáile, fágann an teaglaim den leibhéal úis a ghearrtar agus na téarmaí aisíocaíochta diana gur cinnte go mbeidh toradh dearfach ann le haghaidh an iasachtóra, i.e. iarmhéid deiridh na hidirghabhála airgeadais. Dá bhrí sin, bhí an iasacht go hiomlán i gcomhréir le prionsabal infheisteora phríobháidigh i ngeilleagar margaidh agus níorbh ann d’aon oibleagáid nós imeachta fógra a thabhairt roimh ré don Choimisiún de bhun Airteagal 108(2) CFAE.

(88) Mhaígh údaráis na hIodáile freisin go raibh scairshealbhóirí príobháideacha, lena n-áirítear, go háirithe, Etihad, ullamh freisin chun maoiniú a sholáthar do Alitalia faoi chuimsiú an Phlean um Shlánú. Níos sonraí ná sin, an 22 Nollaig 2016, (i) tháinig Alitalia ar chomhaontú lena gcreidiúnaithe airgeadais féin maidir le moratóir, (ii) phléigh scairshealbhóirí Alitalia ionstraimí cothromais rannpháirteacha a eisiúint arbh fhiú USD 231 milliún iad; (iii) [rinne ceann de scairshealbhóirí Alitalia comhaontuithe maidir le gealltanais eacnamaíocha sa chaidreamh idir scairshealbhóirí Alitalia]. An 27 Nollaig 2016, dheonaigh Etihad iasacht scairshealbhóra fho-ordaithe do Alitalia freisin ar fiú EUR 100 milliún í. I nóta dar dáta an 25 Márta 2019, mhaígh údaráis na hIodáile freisin go bhfuil an dá iasacht Stáit i gcomhréir le méid an chistiúcháin úrnua a ndéantar foráil maidir leis i bPlean um Shlánú Alitalia.

4.1.2.2. Maidir leis an iasacht bhreise ar fiú EUR 300 milliún í

(89) Sonraíonn údaráis na hIodáile go bhfuil feidhm chothrom ag a n-argóintí i leith na hiasachta tosaigh maidir leis an maoiniú breise ar fiú EUR 300 milliún é, rud a soláthraíodh faoi na téarmaí agus na coinníollacha céanna leis an iasacht tosaigh, agus staid shonrach Alitalia á cur san áireamh go hiomlán.

(90) Maíonn údaráis na hIodáile thairis sin go raibh gá leis an iasacht bhreise ar fiú EUR 300 milliún euro í agus le faduithe ar aisíoc an mhaoinithe ar fiú EUR 600 milliún é i nDeireadh Fómhair 2017 agus sin chun an tairiscint a eagrú agus chun a áirithiú go ndíolfaí Alitalia ar na dálaí margaidh ab fhearr agus ab fhéidir. Dá gclisfeadh ar thairiscint den sórt sin, bheadh éifeachtaí pionósacha aige sin ar ionchais ghnó na cuideachta agus dhéanfaí díobháil thromchúiseach leis sin do na geallsealbhóirí uile. Bhí dlúthbhaint ag an dá iasacht Stáit leis an aidhm a bhaineann le hinmharthanacht fhadtéarmach na cuideachta a bhaint amach.

4.1.3. Maidir leis an gCinneadh Tosaigh

(91) Maidir leis an gCinneadh Tosaigh, sonraíonn an Iodáil gurbh ann do mheasúnú an Choimisiúin (43) ar luach shócmhainní Alitalia roimh teacht isteach Alitalia i riarachán urghnách, agus dá réir sin nach raibh sé cothrom le dáta tráth a fuarthas freagra ón Iodáil (an 25 Bealtaine 2018). Maíonn an Iodáil, maidir leis sin, gurbh é a tháinig as na hathruithe arna gcur chun feidhme ag bainistíocht nua Alitalia gníomhaíochtaí chun an t-ioncam a chosaint, chun costais a rialú agus éifeachtúlacht a mhéadú. Maidir leis sin, maíonn an Iodáil ar dtús gur thug na coimisinéirí urghnácha aghaidh ar fhadhbanna airgeadais agus bainistíochta Alitalia, trí oibríochtaí a chuíchóiriú agus conarthaí a idirbheartú, e.g. laghdú suntasach a bhaint amach i gcostais leasúcháin (costais leasúcháin mheasta EUR [210-250] milliún in 2018 i gcomparáid le EUR [260-340] milliún in 2017). Cuireann an Iodáil i dtábhacht gurb amhlaidh, i bhfianaise na gcoigilteas sin agus ó tharla go raibh an nós imeachta díolachán fós ar siúl, a bhí sócmhainní Alitalia measta faoi bhun luacha.

(92) Thairis sin, mar chuid de na cumhachtaí speisialta arna ndeonú dóibh le dlí, cumhachtaíodh do na coimisinéirí urghnácha, mar shampla, bearta a dhéanamh chun airgead a bhí ag dul do Alitalia a ghnóthú agus socrú éileamh a idirbheartú le páirtithe eile. Dá bhrí sin, ba cheart luach shócmhainní Alitalia a athbhreithniú i bhfianaise na n-ioncam a fuarthas agus na gcostchiorruithe a rinne na coimisinéirí urghnácha. Mhaígh an Iodáil freisin go mb’fhéidir nár léiríodh luach shócmhainní Alitalia sa luacháil sa teachtaireacht neamhcheangailteach a chuir Lufthansa isteach ós rud é nár bhain an tairiscint ach le cuid de na sócmhainní a bhí ar tairiscint agus go mb’fhéidir go léireofar leasanna suibiachtúla ón bpáirtí tairisceana leo. Dá réir sin, ní fhéadfaí an luacháil le haghaidh cuid de na sócmhainní a úsáid mar ionadú chun luach na sócmhainní uile a chinneadh.

(93) Déanann an Iodáil maíomh an Choimisiúin a chonspóid gur bheag fianaise a bhí ann lena léirítear go bhféadfadh sé go gcaillfeadh an Iodáil níos mó sa chás frithfhíorasach i gcás nár soláthraíodh an dá iasacht Stáit. Maíonn an Iodáil freisin, ós rud é go bhfuil Alitalia i nós imeachta dócmhainneachta arna bhainistiú ag coimisinéirí urghnácha arna gceapadh ag an rialtas, go bhfuil na coimisinéirí sin ag gníomhú agus críoch phoiblí acu. Maíonn an Iodáil cé nach bhfuil Alitalia faoi úinéireacht an Stáit ach go bhfuil na coimisinéirí urghnácha ag gníomhú agus críoch phoiblí acu, go bhféadfaí an Iodáil, dá bhrí sin, na caillteanais a bheadh tabhaithe ag an Stát a chur san áireamh, is é sin na caillteanais a bheadh tabhaithe aige dá scoirfeadh Alitalia de bheith ag oibriú agus dá leachtaíodh é agus cinneadh á dhéanamh maidir cibé acu ba cheart nó nár cheart idirghabháil a dhéanamh mar iasachtóir margaidh.

(94) Ní mó ná sásta atá an Iodáil thairis sin le barúil an Choimisiúin in aithris 64 den Chinneadh Tosaigh á rá, ós rud é nach raibh sa Stát ach scairshealbhóir mionlaigh indíreach, nach bhféadfadh sé tairbhiú de phraghas díola níos fearr a mhéid chéanna leis na scairshealbhóirí tromlaigh. Maíonn an Iodáil, ós rud é go bhfuil na fáltais ó dhíol na sócmhainní dírithe ar na creidiúnaithe, nach mór dá réir sin leas réimse níos leithne geallsealbhóirí, amhail creidiúnaithe, custaiméirí, oibrithe agus soláthróirí, a chur san áireamh agus measúnú á dhéanamh ar cibé acu a rinneadh nó nach ndearnadh an dá iasacht Stáit faoi dhálaí an mhargaidh.

4.1.4. Maidir leis an gcás frithfhíorasach a bhaineann leis an gcabhair a dheonú

(95) Sna barúlacha forlíontacha a cuireadh isteach an 25 Meán Fómhair 2018, leag an Iodáil amach, ar bhealach níos mionsonraithe, iarmhairtí an cháis fhrithfhíorasaigh a bhaineann le leachtú Alitalia an 31 Nollaig 2017 agus mhaígh sí an méid seo a leanas: (a) ghníomhaigh an Stát mar oibreoir sa gheilleagar margaidh, de thoradh na gcaillteanas suntasach a bheadh le seasamh aige i gcás dhíolachán/dhúnadh na cuideachta an 31 Nollaig 2017, rud a raibh foráil déanta maidir leis cheana féin an dáta a deonaíodh an iasacht tosaigh. Ba é a bheadh sna caillteanais sin EUR [níos mó ná billiún], de dheasca an mhéid seo a leanas go bunúsach: (i) costais atá nasctha le dífhostaíocht atá le seasamh ag an Stát; (ii) cánacha neamhíoctha; (iii) costais chúitimh a bhí dlite do phaisinéirí; (iv) éifeachtaí iarmharta diúltacha ar sholáthróirí; (b) ba é ba aidhm don dá iasacht Stáit aghaidh a thabhairt ar riachtanais bhainistíochta phráinneacha Alitalia agus cur isteach ar an tseirbhís a sheachaint, as a dtiocfadh fadhbanna tromchúiseacha sochaíocha agus cur isteach; (c) bhí an dá iasacht Stáit i gcomhréir leis an ráta le haghaidh cuideachtaí ag a raibh drochrátáil le soláthar urrúis chomhthaobhaigh íseal sa Teachtaireacht maidir le Ráta Tagartha. Thairis sin, bhí tosaíocht ag an iasacht ar gach fiach eile; agus (d) chuir dáta aibíochta bunaidh an phróisis díolachán an t-ionchas go mbeadh toradh dearfach ar an bpróiseas sin i gcontúirt agus cuireadh síneadh leis dá réir sin. Dá dhroim sin, cuireadh síneadh freisin le dáta aibíochta bunaithe na hiasachta tosaigh agus méadaíodh a méid tríd an iasacht bhreise ar fiú EUR 300 milliún í a dheonú.

(96) Mhaígh an Iodáil go raibh a réasúnaíocht go hiomlán i gcomhréir le pointe 107 den Fhógra ón gCoimisiún maidir le coincheap na státchabhrach (44), ina sonraítear an méid seo: ‘i gcás idirghabháil cothromais nó fiachais i ngnóthas poiblí i gcruachás, ba cheart an toradh a bhfuil coinne leis ar infheistíocht den sórt sin a chur i gcomparáid leis an toradh a bhfuil coinne leis i gcás frithfhíorasach leachtú na cuideachta. I gcás ina soláthraítear gnóthachain níos airde nó caillteanais níos ísle leis an leachtú sin, roghnódh oibreoir stuama sa gheilleagar margaidh an rogha sin’.

(97) Mhaígh an Iodáil dá mba rud é gur dúnadh Alitalia an 31 Nollaig 2017 go mbeadh fostaithe Alitalia incháilithe chun tairbhí a éileamh ón gciste dífhostaíochta ginearálta (“NASpI”) agus ón gciste dlúthpháirtíochta sonrach le haghaidh fostaithe aeriompair (“FSTA”). Maíonn an Iodáil gurb é a bheadh i gcostas measta na n-íocaíochtaí dífhostaíochta a mbeadh an Stát faoi dhliteanas ina leith le haghaidh fhoireann na cuideachta i gcás dúnadh/foirceannadh EUR [350-800] milliún, lena n-áirítear FSTA, le haghaidh na tréimhse go dtí an 31 Nollaig 2018 agus EUR [500-900] milliún i gcás shíneadh FSTA go dtí an 31 Nollaig 2019. Mhaígh an Iodáil go mbeadh costais dífhostaíochta chomhchosúla ann dá mba rud é gur dúnadh Alitalia an 1 Bealtaine 2017, an lá sular ligeadh an chuideachta isteach sa nós imeachta riaracháin urghnách.

(98) Luaigh an Iodáil freisin go ndéanfaí dochar do sholáthróirí Alitalia de dheasca leachtú Alitalia. Soláthraíonn siad seirbhísí, amhail láimhseáil, seirbhís do custaiméirí/lárionaid glaonna, glantachán, cóiríocht óstán, lóistíocht agus lónadóireacht, arb é atá sa mheánluach bliantúil iomlán EUR [100-300] milliún.

(99) Thairis sin, maíonn an Iodáil, ós rud é go bhfuil Alitalia i riarachán urghnách, agus dá réir sin bainistithe ag údarás poiblí, arb é an sainordú atá aige na sócmhainní a athbhunú, a dhíol nó a leachtú agus na fáltais a dháileadh ar na creidiúnaithe, go raibh na coimisinéirí urghnácha ag gníomhú chun leas an phobail; le hurscaoileadh a sainordaithe, ní féidir leo ach cearta creidiúnaithe a chosaint seachas cearta scairshealbhóirí.

(100) Thairis sin, admhaíonn an Iodáil cinneadh na Cúirte i mbreithiúnas Land Burgenland. I mír 52 den bhreithiúnas sin chinn an Chúirt an méid seo: “chun measúnú a dhéanamh ar cibé acu a bheadh nó nach mbeadh an beart céanna glactha i ngnáthdhálaí margaidh ag díoltóir príobháideach i staid atá chomh gar agus is féidir do staid an Stáit, níl ach na tairbhí agus na hoibleagáidí atá nasctha le staid an Stáit mar scairshealbhóir – agus na cinn sin atá nasctha lena staid mar údarás poiblí á n-eisiamh – le cur san áireamh” (45).

(101) Mar sin féin, maíonn an Iodáil nach féidir rialacha státchabhrach a chur i bhfeidhm ar bhealach lena gcoisctear ar na Ballstáit bearta a ghlacadh nach bhfuil chomh costasach céanna le roghanna malartacha féideartha, díreach toisc gur féidir go mbeidh na bearta sin doscartha ó shainphribhléid phoiblí an Stáit a bheith á feidhmiú aige. Bheadh an cur chuige sin neamhréasúnach go heacnamaíoch ar deireadh.

4.1.5. Maidir le comhoiriúnacht na cabhrach

(102) Roimh an gCinneadh Tosaigh, mhaígh údaráis na hIodáile, dá mba rud é gur measadh gur státchabhair a bhí sa dá iasacht Stáit, go gcomhlíonfaidís na ceanglais chomhlíontachta uile le haghaidh cúnamh tarrthála. Is gnóthas i gcruachás é Alitalia i bhfianaise an nós imeachta riaracháin urghnách leanúnaigh (a chomhfhreagraíonn do nósanna imeachta dócmhainneachta comhchoiteanna faoi na Treoirlínte maidir le Teacht i gCabhair agus Athstruchtúrú). Thug an Coimisiún dá aire sa Chinneadh Tosaigh, ós rud é nár aisíocadh an iasacht tosaigh 6 mhí tar éis an tráth a deonaíodh í, nach féidir a mheas go bhfuil an iasacht tosaigh comhoiriúnach mar chúnamh tarrthála, ach gurbh fhéadfaí a mheas gur cabhair athstruchtúrúcháin atá ann, agus é sin amháin. Ní chuir an Iodáil aon argóint isteach, áfach, chun a mhaíomh go mbeadh an dá iasacht Stáit comhoiriúnach le cabhair athstruchtúrúcháin.

(103) Tar éis an Chinnidh Tosaigh, mhaígh an Iodáil gur chomhlíon an dá iasacht Stáit na ceanglais chomhoiriúnacha uile le haghaidh cúnamh tarrthála. A mhéid a bhaineann, ar dtús, le critéar na hoiriúnachta (pointe 55 de na Treoirlínte maidir le Teacht i gCabhair agus Athstruchtúrú), mhaígh an Iodáil, maidir leis an mainneachtain an iasacht tosaigh a aisíoc laistigh de 6 mhí, nach sáraítear coinníoll oiriúnachta an chúnaimh tarrthála ós rud é go ndíolmhaítear leis na treoirlínte sin an chabhair a aisíoc laistigh den tréimhse sin más ann do phlean um leachtú nó plean um athstruchtúrú. Thairis sin, mhaígh an Iodáil nach mór déileáil leis an iasacht tosaigh agus leis an iasacht bhreise ar fiú EUR 300 milliún í mar idirghabháil aonair, rud a fhágann nach dtosódh an tréimhse 6 mhí ach amhail ó eisíoc na hiasachta breise ar fiú EUR 300 milliún í.

(104) Ar an dara dul síos, a mhéid a bhaineann leis an gcomhréireacht (pointe 60 de na Treoirlínte maidir le Teacht i gCabhair agus Athstruchtúrú), mhaígh an Iodáil go raibh an dá iasacht Stáit comhréireach, ós rud é gurb é ba aidhm dóibh riachtanais airgeadais Alitalia a chumhdach go dtí tabhairt chun críche an nós imeachta díolachán agus gur gá cur chuige aireach na gcoimisinéirí urghnácha a léiriú leis an méid is gá chun a áirithiú go bhféadfaí sócmhainní Alitalia a aistriú gan dochar a dhéanamh do na coinníollacha maidir leis an dá iasacht Stáit a aisíoc. Ina theannta sin, sholáthair an Iodáil plean leachtachta a tugadh cothrom le dáta de réir bhrí phointe 60 de na Treoirlínte maidir le Teacht i gCabhair agus Athstruchtúrú, agus dar léi léiríodh riachtanais leachtachta Alitalia leis sin agus roinnt tosca á gcur san áireamh lena n-áirítear sreabhadh airgid Alitalia ó oibríochtaí, a ghlaninfheistíochtaí iomlána, a shainghnéithe gnó agus na rioscaí a dhíorthaíonn ó luaineachtaí margaidh a bhaineann le Alitalia.

(105) Ar deireadh, a mhéid a bhaineann leis na critéir maidir le héifeachtaí diúltacha ar iomaíocht agus trádáil idir na Ballstáit (faoi roinn 3.6 de na Treoirlínte maidir le Teacht i gCabhair agus Athstruchtúrú), mhaígh an Iodáil ón tráth a cuireadh Alitalia faoi riarachán urghnách, gur thaifead sé laghdú ar an líon paisinéirí agus eitiltí, gur scoir sé d’oibríochtaí ar bhealaí cianaistir déanta caillteanas áirithe, gur mhéadaigh sé lódfhachtóir paisinéara an chabhlaigh agus gur bhain sé amach coigilteas costais saothair suntasach. Déanann an Iodáil tagairt freisin á rá dá scoirfeadh Alitalia dá oibríochtaí go tobann go dtiocfadh iarmhairtí diúltacha as sin i bhfianaise an róil fhíor-riachtanaigh atá ag Alitalia san earnáil aeriompair san Iodáil. Bhí an dá iasacht Stáit teoranta don íosmhéid chun leanúnachas oibríochtaí a áirithiú agus ionas nach ndéanfaí foráil maidir le leathnú Alitalia lastall den leathnú a cheadaítear leis na Treoirlínte maidir le Teacht i gCabhair agus Athstruchtúrú.

4.2. Tuarascálacha agus staidéir arna soláthar ag an Iodáil maidir le Alitalia

(106) Cé nach raibh aon mheasúnú eacnamaíoch ex ante ar an dá iasacht Stáit curtha isteach ag an Iodáil sular deonaíodh iad, sholáthair an Iodáil roinnt doiciméad arna n-ullmhú ag saineolaithe agus eintitis eile maidir le staid eacnamaíoch agus oibriú gnó Alitalia. Leis an roinn seo tugtar tuairisc ar na príomhdhoiciméid arna soláthar ag an Iodáil maidir le Alitalia. Ullmhaíodh roinnt de na doiciméid sula ndeachaigh Alitalia isteach sa riarachán urghnách, mar sin sular deonaíodh an dá iasacht Stáit (ex ante), cé go ndearnadh cinn eile ina dhiaidh sin (ex post).

4.2.1. Staidéir/doiciméid ex ante

4.2.1.1. An Plean um Shlánú

(107) Ullmhaíodh an Plean um Shlánú i Nollaig 2016, i gcomhréir le ceanglais roinn 67 de Dhlí Féimheachta na hIodáile, nuair ba léir do Etihad go raibh Alitalia ar tí a fhéimheachta. Leis an bPlean um Shlánú áiríodh plean airgeadais agus tionsclaíoch lena gcumhdaítear tréimhse ó 2017 go 2021 mar a cheanglaítear le Dlí Féimheachta na hIodáile. Ba é ba aidhm dó inmharthanacht Alitalia a athbhunú faoi 2021 de thoradh an mhéid seo a leanas: (i) an líonra a athdhearadh agus ioncam a mhéadú faoi circa EUR 900 milliún per annum (46) (go háirithe trí fheabhsú ar an lódfhachtóir, forbairt tráchta cianaistir agus ioncam coimhdeach); agus (ii) costais Alitalia a laghdú faoi circa EUR 400 milliún per annum (bearta costéifeachtúlachta agus laghdú a dhéanamh ar líon foirne Alitalia (47) faoi [X XXX] agus ar na tuarastail suas le [20-40] %). Chomh maith leis na bearta costchiorrúcháin, leis an bPlean um Shlánú measadh go raibh gá le ranníocaíocht chothromais ar fiú thart ar EUR 1,4 billiún í, go páirteach ó mhíreanna neamhairgid amhail babhtálacha fiachais ach go páirteach ó mhéadú caipitil úr freisin, ar mhaithe le Alitalia a athstruchtúrú agus plean gnó nua a chur chun feidhme. De réir an Phlean um Shlánú, dá ndéanfaí an ghníomhaíocht sin, bheadh acmhainneacht creidmheasa sroichte ag Alitalia ó bhí 2019 ann.

(108) Leis an bplean measadh go méadódh glantoradh Alitalia ó EUR – 458 milliún in 2016 (figiúirí réamhdhúnta) chuig EUR + 168 milliún in 2021, cé go méadódh EBITDA Alitalia ó EUR - 176 mhilliún in 2016 chuig EUR + 441 mhilliún in 2021.

(109) Chun an plean a chur chun feidhme, ba ghá formheas na gceardchumann de dheasca na laghduithe costais lena ndearnadh difear don lucht saothair. Mar sin féin, sháraigh na ceardchumainn an Plean um Shlánú i vótáil i reifreann in Aibreán 2017, rud a chuir cosc le cur chun feidhme ciorruithe suntasacha i gcostais saothair. Ba é diúltú don phlean sin a d’fhág gur cuireadh Alitalia i riarachán urghnách i mBealtaine 2017.

4.2.1.2. Athbhreithniú ar an bPlean um Shlánú arna dhéanamh ag Roland Berger agus KPMG

(110) I dtús 2017, roimh an reifreann, rinne dhá shaineolaí gnó neamhspleácha athbhreithniú ar an bPlean um Shlánú, eadhon Roland Berger (an 7 Feabhra 2017) agus KPMG (an 15 Márta 2017) bunaithe ar an trádáil stairiúil agus figiúirí réamhaisnéis 2016. Choimisiúnaigh Alitalia na saineolaithe sin bunaithe ar raon feidhme a comhaontaíodh chun tacú le cinnteoireacht scairshealbhóirí agus bhainistíocht Alitalia. Ba é Roland Berger a bhí freagrach as an athbhreithniú ar an bplean tionsclaíoch a áiríodh sa Phlean um Shlánú agus ba é KPMG a bhí freagrach as an bplean airgeadais.

(111) Thug siad araon tuairisc ar an bPlean um Shlánú mar phlean ‘uaillmhianach […] i bhfianaise stair Alitalia le blianta beaga anuas’ agus chuir siad in iúl go raibh sé ríthábhachtach go mbeadh na geallsealbhóirí uile, go háirithe ceardchumainn, go hiomlán tiomanta don phlean sin.

(112) Le hathbhreithniú KPMG cuirtear i dtábhacht an maoiniú suntasach is gá chun an plean a chothabháil ar feadh tréimhse roinnt blianta, an gá atá le bheith ag brath go hiomlán ar réadú na dtoimhdí maidir le coigilteas costais agus giniúint ioncaim, agus an gá go mbeadh na geallsealbhóirí uile (lena n-áirítear oibrithe) tiomanta don phlean. Thairis sin, chuir KPMG íogaireacht an phlean i dtábhacht i leith na toimhde airgeadais a bhaineann le héabhlóid an ioncaim/an tsreabhaidh airgid trí dhíolacháin ticéad réamhíoctha.

4.2.1.3. Tuarascáil Deimhniúcháin maidir leis an bPlean um Shlánú ón Dr Riccardo Ranalli

(113) Faoi Dhlí Féimheachta an hIodáile, ba ghá do shaineolaí neamhspleách fírinneacht na bhfigiúirí arna soláthar ag Alitalia (iontaofacht) agus féidearthacht an Phlean um Shlánú a sheiceáil agus a dheimhniú. Is é is cuspóir d’athbhreithniú den sórt sin a áirithiú go laghdófar le cur chun feidhme an phlean fiachas Alitalia agus go ndéanfar a chúrsaí airgeadais a shlánú de thoradh na mbeart airgeadais beartaithe. Ba é an Dr Riccardo Ranalli, cuntasóir cairte, a rinne an deimhniúchán sin (48).

(114) Le tuarascáil deimhniúcháin an Dr Ranalli (“an tuarascáil deimhniúcháin”) liostaítear na cúiseanna le géarchéim Alitalia dá dtagraítear sa Phlean um Shlánú (49): (a) neamhspleáchas na cuideachta [Alitalia] i bhfianaise na n-iompróirí líonra a bhfuil mais chriticiúil bainte amach acu trí chomharbas cumasc, agus sin chun leibhéal leordhóthanach iomaíochta a áirithiú; (b) dul i bhfód mórscála ar an margadh intíre, arna dhéanamh ag iompróirí ísealchostais i gcomparáid le tíortha Eorpacha eile (cúis sheachtrach); (c) sciar cianaistir beag den mhargadh d’ainneoin éileamh neamhchomhlíonta; (d) an anailís chostais neamhéifeachtúil, arb é atá ann meán-CASK (50) EUR [X.X] (a thagann ó CASK meánaistir nó mionaistir EUR [XX.XX] agus CASK cianaistir EUR [X.XX]) i gcomparáid leis na meánfhigiúirí EUR 5,31 a bhaineann le hiompróirí cianaistir agus EUR 8,2 a bhaineann le hiompróirí líonra (cúis inmheánach); agus (e) an srian ar fhorbairt gnó cianaistir de thoradh na gcomhaontuithe comhfhiontair maidir le bealaí Mheiriceá Thuaidh (cúis inmheánach).

(115) Leis an tuarascáil deimhniúcháin (dar dáta an 28 Aibreán 2017) agus litir shuaimhnis (an 15 Márta 2017) deimhníodh an Plean um Shlánú go dearfach.

4.2.1.4. An Comhaontú Neamhghníomhaíochta

(116) In Eanáir 2017, tháinig Alitalia, a phríomh-scairshealbhóir Etihad Investment Holding Company LLC agus creidiúnaithe airgeadais Alitalia ar chomhaontú maidir le Comhaontú Neamhghníomhaíochta coinníollach. De réir an chomhaontaithe sin, “go dtí tabhairt chun críche an phlean thionsclaíoch a tugadh cothrom le dáta agus an deimhniúcháin ábhartha arna dhéanamh ag saineolaí neamhspleách i gcomhréir le hAirteagal 76, mír 3, pointe (d) de Dhlí Féimheachta na hIodáile (…), teastaíonn am ón gCuideachta [Alitalia] chun go sainaithneofar, inter alia, na gníomhaíochtaí mionsonraithe atá le déanamh faoin bplean tionsclaíoch chun feabhas a chur ar a cothromas, ar a staid airgeadais agus tráchtála agus chun príomhthéarmaí an Phlean Airgeadais a chur chun feidhme”. Leis an gComhaontú Neamhghníomhaíochta, i measc nithe eile, ceanglaíodh ar Etihad iasacht scairshealbhóra fho-ordaithe a dheonú ar fiú EUR 100 milliún í, rud a íocadh an 27 Nollaig 2016.

(117) Le linn thabhairt chun críche an Phlean um Shlánú, chuaigh Alitalia i dtreo a chreidiúnaithe airgeadais agus d’iarr sé moratóir chun a oibleagáidí airgeadais a chomhlíonadh, ar na téarmaí agus na coinníollacha a leagtar amach sa Chomhaontú Neamhghníomhaíochta. Mhair an Comhaontú Neamhghníomhaíochta go dtí an 31 Márta 2017 agus áiríodh plean leachtachta seachtainiúil ann go dtí an dáta céanna, lena léiríodh, de thoradh an Chomhaontaithe Neamhghníomhaíochta agus na ngníomhaíochtaí a áiríodh ann, gur áirithíodh leachtacht Alitalia go dtí an 31 Márta 2017.

4.2.2. Staidéir/doiciméid ex post

4.2.2.1. Staidéar Leonardo

(118) D’fhostaigh na coimisinéirí urghnácha comhairleoir neamhspleách, Leonardo & Co, chun an luach díolachán a bhfuil coinne leis ar aonaid oibríochtúla Alitalia a mheas mar a thuairiscítear in aithris 60. Lorg siad an meastachán sin ós rud é go bhfuil na coimisinéirí urghnácha faoi cheangal dlí gan Alitalia a dhíol faoi thagarmharc margaidh. Coimisiúnaíodh an staidéar an 14 Meán Fómhair 2017. An 16 Deireadh Fómhair 2017 sheol Leonardo & Co torthaí a staidéir (“staidéar Leonardo”) chuig na trí choimisinéir urghnácha.

(119) Ba é ba aidhm do staidéar Leonardo dar dáta an 16 Deireadh Fómhair 2017 luach díolachán aonaid oibríochtúla Alitalia a mheas an 1 Bealtaine 2017, eadhon tús an riaracháin urghnách. Leis an staidéar, scrúdaíodh luach trí bhaisc fhéideartha: (i) díolachán an ghnólachta eitlíochta (“Eitlíocht Lotto”); (ii) díolachán an ghnólachta láimhseála ar an talamh (“Láimhseáil Lotto”) agus (iii) díolachán an dá bhaisc atá comhcheangailte (“Lotto Unico” nó “Luchtóg Aonair”). Tá meastachán luach díolachán staidéar Leonardo cothrom le glanmhéid na ndliteanas a ghabhann leis na sócmhainní ar díol agus eisiatar leis sin na dliteanais roimh an riarachán urghnách. Leis an modheolaíocht luachála arna húsáid ag Leonardo & Co meastar luach Alitalia le modh measctha lena gcomhcheanglaítear modh sócmhainnbhunaithe le modh brabúsbhunaithe. Measann Leonardo & Co go bhfuil an modh sin ar an gceann is iomchuí chun luach cuideachta atá i gcruachás eacnamaíoch dála Alitalia a mheas.

(120) Mar phointe tosaigh tá an luach de réir na leabhar atá ar na sócmhainní i staidéar Leonardo cothrom le thart ar EUR 2,5 billiún, rud a chomhfhreagraíonn don luach de réir na leabhar atá ar na sócmhainní atá le haistriú faoin Luchtóg Aonair i.e. EUR 2 552 mhilliún de réir na tuarascála ó PriceWaterhouseCoopers (“PwC”). Ceartaítear luach na sócmhainní sin ansin leis na dliteanais a bhaineann leis na sócmhainní agus le hoibriú Alitalia (suimeanna iníoctha le soláthróirí den chuid is mó) agus le ceartú brabúis. Is é atá sa cheartúchán sin an difríocht idir brabúsacht na cuideachta a bhfuil coinne léi le linn an chéad 2 bhliain den phlean gnó agus meánbhrabúsacht aerlínte inchomparáide. Ós rud é go raibh coinne leis go ndéanfadh Alitalia caillteanais sa chéad 2 bhliain den oibríocht, tá an ceartúchán brabúis diúltach, rud a laghdaíonn an luach díolachán measta a thuilleadh.

(121) Chun an éiginnteacht bhunúsach i réadú an phlean gnó a chur san áireamh, meastar dhá chás i staidéar Leonardo chun luach díolacháin féideartha aonaid oibríochtúla Alitalia a mheas. Déantar an “cás támhúil” a tharraingt suas ó thaobh támhúil de, rud atá comhsheasmhach le staid eacnamaíoch agus airgeadais 2017 Alitalia, agus dá bhrí sin in éagmais cuspóirí fáis agus straitéisí tionsclaíocha tipiciúla. Tá an “cás athbheochana” bunaithe ar phlean gnó arna tharraingt suas ó thaobh neamhleanúnachais ó staid 2017 Alitalia, lena soláthraítear gnóthú scaireanna margaidh agus brabúsacht sa ghearrthéarma agus san fhadtéarma, arb é is aidhm dó sin a chumasú don chuideachta príomhról a fháil ar ais sa mhargadh tagartha.

(122) Le staidéar Leonardo meastar go bhfuil praghas díolachán na Baisce Aonair sa chás táimhe sa raon EUR 280 milliún go EUR 411 mhilliún; agus sa chás athbheochana meastar go bhfuil sé sa raon EUR 495 go EUR 626 mhilliún. Tá meán na luachála is airde agus is ísle cothrom le EUR 453 mhilliún.

4.2.2.2. Airgeadas na dtrí bhaisc oibríochtúla lena ndíol ag PwC

(123) Chonraigh na coimisinéirí urghnácha PwC chun fíorú a dhéanamh ar airgeadas comhdhlúthaithe Ghrúpa Alitalia agus cláir chomhardaithe ghearrtha amach na mbaisceanna Eitlíochta, Láimhseála ar an Talamh agus Luchtóige Aonair an 1 Bealtaine 2017. Leis na cláir chomhardaithe ghearrtha amach sin cinneadh imlínte na sócmhainní atá le haistriú i gcás dhíolacháin shócmhainní Alitalia agus cinneadh cé na míreanna cláir chomhardaithe a d’fhanfadh le Alitalia tar éis na ndíolachán.

(124) An t-airgeadas fíoraithe sin, mar a nochtadh sa dréacht-tuarascáil fíorúcháin a tharraing PwC suas an 21 Meán Fómhair 2017, d’úsáid Leonardo & Co ansin é chun praghas díolachán na mbaisceanna a mheas (51).

(125) Thug PwC a thuarascáil fíorúcháin chun críche an 31 Deireadh Fómhair 2017 agus dhátaigh sé an lá céanna í.

4.2.2.3. Praghsanna a bhaineann leis na tairiscintí ó Lufthansa, EasyJet agus Airport Handling

(126) An 16 Deireadh Fómhair 2017, chuir roinnt cuideachtaí tairiscintí isteach le haghaidh cuid de ghnólacht Alitalia mar chuid den phróiseas tairisceana (féach aithris 59), lena n-áirítear Airport Handling, EasyJet agus Lufthansa. Leis an bhforoinn seo déantar achoimre ar a bpríomhghnéithe.

(127) Rinne Airport Handling tairiscint cheangailteach le haghaidh an ghnólachta láimhseála ar an talamh de chuid Alitalia, agus EUR [XX.X] milliún á dtairiscint i dteannta breisiú EUR 6,5 milliún coinníollach ar roinnt spriocanna a bhaint amach.

(128) Rinne EasyJet tairiscint cheangailteach le haghaidh cuid de ghnólacht eitlíochta Alitalia seachas seirbhísí cothabhála agus deisiúcháin. Leis an tairiscint, ní chuirtear ach luach EUR [XXX-XXX] milliún ar an ngníomhaíocht mhionaistir. Chuir EasyJet isteach faisnéis ina thairiscint á rá go ndearna sé an gnólacht cianaistir a réamh-mheas ag EUR [XXX] milliún, a raibh a tháthcheangal ag brath ar chomhpháirtí cuibhreannais neamh-shainaitheanta. Dá bhrí sin, bhí an t-uasluach iomlán ó EasyJet cothrom le EUR [XXX] milliún.

(129) Leis an tairiscint neamhcheangailteach a rinne Lufthansa níor measadh ach cuid den Bhaisc Eitlíochta (i.e. [XX] eitleán as [XXX] agus […] duine den fhoireann, agus sin an méid) agus EUR [XXX] milliún a bhí inti san iomlán (glanmhéid léasanna caipitlithe).

4.2.3. Tuarascálacha airgeadais Alitalia

(130) Is amhail ón 31 Nollaig 2015 atá na cuntais reachtúla is déanaí a foilsíodh ó Ghrúpa Alitalia. Níor ullmhaíodh aon ráiteas airgeadais reachtúil le haghaidh 2016 ós rud é gur cuireadh Alitalia faoi riarachán urghnách sular glacadh le cuntais reachtúla 2016 agus sular foilsíodh iad. Mar sin féin, bhí an t-airgeadas réamhdhúnta agus pro-forma le haghaidh na bliana 2016 ar fáil, chomh maith le tuarascálacha na bpríomh-shaineolaithe a bhí ag ullmhú tuarascálacha ex ante nó ex post ar Alitalia, i.e. KPMG, Roland Berger, an Dr Ranalli agus PwC. Bhí na saineolaithe sin uile ag brath ar fhigiúirí 2016 le haghaidh a n-anailíse. Thairis sin, d’ullmhaigh Alitalia ráiteas airgeadais amhail ón 28 Feabhra 2017 mar a cheanglaítear le Dlí Féimheachta na hIodáile.

(131) Le linn an nós imeachta riaracháin urghnách, níor foilsíodh aon ráiteas airgeadais reachtúil. Mar sin féin, ar shuíomh gréasáin riarachán urghnách Alitalia foilsíodh figiúirí airgeadais teoranta, a bhí dírithe den chuid is mó ar EBITDA oibriúcháin agus sreabhadh airgid (gan clár comhardaithe), ar bhonn mírialta (52).

(132) Cé gur cosúil, ach amháin i gcás 2015, nach ndearnadh iniúchadh ar aon cheann de na tuarascálacha airgeadais sin, níl aon léiriú ann go ndéantar bréagléiriú ábhartha ar staid airgeadais Alitalia leis na figiúirí. Go háirithe, dheimhnigh an Dr Ranalli figiúirí 2016 mar chuid den Phlean um Shlánú.

5. MEASÚNÚ AR AN gCABHAIR

5.1. Cabhair a bheith ann de réir bhrí Airteagal 107(1) CFAE

(133) De bhua Airteagal 107(1) CFAE “ach amháin mar a bhforáiltear a mhalairt sna Conarthaí, aon chabhair a thabharfaidh Ballstát nó a thabharfar trí bhíthin acmhainní Stáit i bhfoirm ar bith, agus a bhéarfaidh nó is baolach a bhéarfadh saobhadh ar iomaíocht trí thaobhú le gnóthais áirithe nó le táirgeadh earraí áirithe, ní luífidh sí leis an margadh inmheánach sa mhéid go dtéann sí i gcion ar an trádáil idir Ballstáit.”

(134) Dá bhrí sin, chun go mbeadh beart cáilithe mar státchabhair de réir bhrí Airteagal 107(1) CFAE, ní mór na critéir charnacha seo a leanas a chomhlíonadh: (i) ní mór don Stát é a dheonú, agus sin trí acmhainní Stáit; (ii) ní mór buntáiste a thabhairt do ghnóthas leis; (iii) ní mór é a bheith roghnaitheach, i.e. i bhfabhar gnóthais áirithe nó táirgeadh earraí áirithe; agus (iv) ní mór an iomaíocht a shaobhadh nó saobhadh a bhagairt leis agus ní mór difear a dhéanamh do thrádáil idir na Ballstáit leis.

5.1.1. Coincheap an ghnóthais

(135) Is cuideachta phríobháideach é Alitalia a oibríonn san earnáil aeriompair atá bunaithe san Iodáil. Is gnóthas é chun críocha Airteagal 107(1) CFAE ós rud é go ndéanann sé gníomhaíochtaí eacnamaíocha trína sheirbhísí a thairiscint ar mhargadh (53).

5.1.2. Acmhainní stáit agus a mhéid atá siad inchurtha i leith an Stáit

(136) Mar a shonraigh an Chúirt (54), chun go gcáileodh bearta mar státchabhair de réir bhrí Airteagal 107(1) CFAE, (a) ní mór dóibh díorthú ó acmhainní Stáit, go díreach nó go hindíreach trí aon chomhlacht idirmheánach ag gníomhú dó de bhua cumhachtaí a thugtar dó agus (b) ní mór iad a bheith inchurtha i leith an Stáit (55).

(137) Ós rud é go dtagann an dá iasacht Stáit ó ghníomhartha Rialtas agus Pharlaimint na hIodáile, is léir go bhfuil siad inchurtha i leith Stát na hIodáile. Ina theannta sin, maoiníodh an dá iasacht Stáit ó bhuiséad an Stáit agus dá réir sin is léir gur deonaíodh iad trí acmhainní Stáit.

5.1.3. Roghnaíocht

(138) Chun a mheas gur státchabhair é beart, ní mór é a bheith roghnaitheach sa mhéid nach bhfuil sé i bhfabhar ach gnóthais áirithe nó táirgeadh earraí áirithe.

(139) Deonaíodh an dá iasacht Stáit do chuideachta aonair, Alitalia. Dá réir sin, deonaíodh iad ar bhonn ad hoc do chuideachta aonair agus ní raibh siad ar fáil do chuideachtaí eile atá gníomhach in earnáil aeriompair na hIodáile atá i staid dhlíthiúil agus fhíorasach inchomparáide, ná in earnálacha eile. Ní raibh aon chuideachta inchomparáide incháilithe le haghaidh bearta atá cosúil leo sin a dheonaítear do Alitalia agus dá réir sin ní bhfuair aon chuideachta den sórt sin maoiniú inchomparáide. Tá an dá iasacht Stáit roghnaitheach dá bhrí sin.

5.1.4. Buntáiste

(140) Is é is buntáiste ann, de réir bhrí Airteagal 107(1) CFAE, aon tairbhe eacnamaíoch nach bhféadfadh gnóthas a fháil faoi ghnáthdhálaí margaidh, is é sin in éagmais idirghabháil ón Stát (56).

(141) De réir chásdlí Chúirteanna an Aontais, le hidirbhearta eacnamaíocha arna ndéanamh ag comhlachtaí poiblí ní thugtar buntáiste dá gcontrapháirt, agus dá bhrí sin ní státchabhair atá iontu de réir bhrí Airteagal 107(1) CFAE, má dhéantar iad i gcomhréir le gnáthdhálaí margaidh (57). Chun a chinneadh cibé acu a rinneadh nó nach ndearnadh idirbheart faoi na dálaí sin, cuireann an Coimisiún tástáil an Oibreora sa Gheilleagar Margaidh i bhfeidhm (“tástáil OGM”). Forbraíodh an tástáil sin maidir le hidirbhearta margaidh éagsúla. Scrúdóidh an Coimisiún ar dtús cibé acu atá nó nach bhfuil tástáil OGM infheidhme agus, má tá, cuirfidh sé i bhfeidhm ansin í maidir leis an dá iasacht Stáit.

5.1.4.1. Infheidhmeacht thástáil an oibreora sa gheilleagar margaidh

(142) Sa chás seo, ní mór don Choimisiún a scrúdú cibé acu an bhfuil nó nach bhfuil tástáil OGM infheidhme. I gcás ina gcinnfidh an Coimisiún nach bhfuil tástáil OGM infheidhme maidir leis an dá iasacht Stáit, ní gá dó an tástáil sin a chur i bhfeidhm. Féadfaidh an Coimisiún teacht ar an gconclúid go simplí ansin go bhfuair Alitalia tairbhe eacnamaíoch nach bhféadfadh sé a fháil faoi dhálaí margaidh, agus dá réir sin buntáiste de réir bhrí Airteagal 107(1) CFAE.

(143) Roimh mheasúnú a dhéanamh ar infheidhmeacht, áfach, ós rud é gurb ann do dhá iasacht Stáit (an iasacht tosaigh agus an iasacht bhreise ar fiú EUR 300 milliún í), ní mór don Choimisiún measúnú a dhéanamh ar cibé acu atá nó nach bhfuil na hiasachtaí sin indeighilte chun measúnú a dhéanamh ar infheidhmeacht nó ar cibé acu is idirghabháil aonair iad nó nach ea. Más amhlaidh atá siad indeighilte, ba ghá measúnú a dhéanamh ar gach iasacht ar leithligh, go háirithe i leith infheidhmeacht thástáil OGM. Más rud é, os a choinne sin, gur suíodh gur beart aonair a bhí iontu, ní gá don Choimisiún ach measúnú aonair amháin a dhéanamh ar an dá iasacht Stáit maidir leis sin.

5.1.4.1.1. An dá iasacht Stáit mar bheart aonair

(144) I gcomhréir le cleachtas cinnteoireachta an Choimisiúin, sraith idirghabhálacha ón Stát a tharlaíonn i ndáil leis an ngnóthas céanna i dtréimhse sách gairid, atá nasctha le chéile, nó a bhí pleanáilte nó intuartha tráth na chéad idirghabhála, féadfar measúnú a dhéanamh orthu mar idirghabháil amháin. Ar an taobh eile, nuair a tháinig an idirghabháil dheireanach as teagmhais neamhthuartha tráth na hidirghabhála roimhe sin, ba cheart measúnú a dhéanamh ar an dá bheart ar leithligh de ghnáth (58).

(145) Agus measúnú á dhéanamh ar cibé acu is idirghabháil aonair atá sa dá iasacht Stáit nó nach ea, cuireann an Coimisiún san áireamh (i) croineolaíocht an dá iasacht Stáit i gceist; (ii) a gcríoch; agus (iii) staid (airgeadais agus riosca) an ghnóthais tráth a rinneadh an cinneadh chun an dá iasacht Stáit a dheonú (59).

(146) Dar leis an gCoimisiún gur cheart a mheas gur beart aonair an iasacht tosaigh agus an iasacht bhreise ar fiú EUR 300 milliún í, agus sin chun measúnú a dhéanamh ar infheidhmeacht.

(147) Ar an gcéad dul síos, maidir le croineolaíocht na n-iasachtaí i gceist, deonaíodh an dá cheann díobh go tapa agus as a chéile: deonaíodh an iasacht tosaigh an 2 Bealtaine 2017 agus ansin, níos lú ná 6 mhí ina dhiaidh sin, deonaíodh an iasacht bhreise ar fiú EUR 300 milliún í an 16 Deireadh Fómhair 2017. Thairis sin, d’athraigh an Iodáil dátaí aibíochta na n-iasachtaí sin le sraith faduithe gairide (féach aithrisí 19 agus 30) sula ndearna sí iad a shioncronú agus, de facto, a chumasc ar deireadh i mbeart aonair (féach aithrisí 31 agus 32).

(148) Ar an dara dul síos, mar is léir ó aithrisí 17 agus 19, deonaíodh an dá iasacht Stáit agus aird á tabhairt ar chríoch shonrach, eadhon leanúnachas seirbhísí aeriompair Alitalia a ráthú go dtí go bhféadfadh na coimisinéirí urghnácha an clár lena raibh siad infheistithe ag an Aire Forbartha Eacnamaíche a thabhairt chun críche, eadhon athstruchtúrú Alitalia nó díol a shócmhainní. Dheonaigh Stát na hIodáile iad agus ní dhearnadh aon iarracht maoiniú a lorg ó fhoinsí eile.

(149) Sonraítear go sainráite le Dlí Foraithne 148/2017 go raibh an iasacht bhreise ar fiú EUR 300 milliún í le deonú mar mhéadú ar an iasacht tosaigh (féach aithris 19). Thairis sin, thug údaráis na hIodáile tuairisc ar an maoiniú mar bheart aonair san fhógra chuig an gCoimisiún, inar mhínigh siad freisin gur íocadh an chabhair i dtrí thráthchuid (60). Deimhnítear an tuairisc sin freisin in aighneachtaí a fuarthas ina dhiaidh sin ó údaráis na hIodáile (61).

(150) Is ionann téarmaí agus coinníollacha an dá iasacht Stáit seachas an méid agus an fad tosaigh; thairis sin, le foraithne deonúcháin na hiasachta breise ar fiú EUR 300 milliún í tagraítear d’fhoraithne deonúcháin na hiasachta tosaigh, ina sonraítear go bhfuil an ‘maoiniú méadaithe’. Is amhlaidh a rinneadh an dá iasacht Stáit a chumasc i mbeart aonair de thoradh shioncronú a ndátaí aibíochta (féach aithrisí 30, 31 agus 32).

(151) Ar an tríú dul síos, a mhéid a bhaineann le staid airgeadais agus próifíl riosca Alitalia tráth a rinneadh an cinneadh an dá iasacht Stáit araon a dheonú, rinneadh iad, dáiríre, an tráth céanna. Leagtar amach comparáid mhionsonraithe ar an staid airgeadais agus ar an bpróifíl riosca i roinn 5.1.4.2. Mar sin féin, ar mhaithe le hiomláine, tugann an Coimisiún dá aire gur mar a leanas a bhí staid airgeadais agus próifíl riosca Alitalia nuair a deonaíodh an dá iasacht Stáit: (a) Bhí Alitalia dócmhainneach agus faoi riarachán urghnách. Dá réir sin, níor athraíodh aon ní ó thaobh an chórais dlí faoina raibh sé ag oibriú; (b) bhí téarma agus coinníollacha an dá iasacht Stáit mar an gcéanna, seachas méid na hiasachta agus na dátaí aibíochta. Léirítear leis sin go raibh an phróifíl riosca mar an gcéanna go bunúsach ó thaobh na hIodáile de; (c) cé gurb amhlaidh a bhí EUR 545 mhilliún ar fáil do Alitalia in airgead tirim nuair a deonaíodh an iasacht bhreise ar fiú EUR 300 milliún í, b’airgead tirim é sin a cuireadh ar fáil tríd an iasacht tosaigh den chuid is mó seachas, go feadh aon mhéid shuntasaigh, méid a tháinig as coigilteas costais nó ioncaim mhéadaithe. Ní raibh Alitalia in ann sreabhadh airgid dearfach a ghiniúint chun a ghníomhaíochtaí a mhaoiniú agus bhí sé ag brath ar chistiú seachtrach chun a oibríochtaí déanta caillteanais a mhaoiniú (féach aithris 228).

(152) Thairis sin, nuair a deonaíodh an iasacht tosaigh, i bhfianaise riachtanais leachtachta réamh-mheasta Alitalia nuair a cuireadh i riarachán urghnách é, b’intuartha go mbeadh gá lena thuilleadh maoiniúcháin murar tharla an díolachán ná an t-athstruchtúrú laistigh de 6 mhí (féach aithrisí 246 go 248).

(153) Go deimhin, tá an Coimisiún den tuairim gurbh é an t-aon aidhm amháin a bhí ag an Iodáil maoiniú leordhóthanach a sholáthar chun Alitalia a choimeád ag oibriú go dtí go bhféadfaí a shócmhainní a dhíol. Tá an dearcadh sin bunaithe ar na heilimintí seo a leanas: (a) na ráitis ó airí rialtais éagsúla (féach aithrisí 51 et seq.); (b) Argóintí na hIodáile lena ndeimhnítear go raibh tábhacht shistéamach le Alitalia le haghaidh earnáil aeriompair na hIodáile ina hiomláine sa mhéid gur mheas an rialtas go raibh sé rómhór le go gclisfeadh air; (c) cumhdach cuasa-uathoibríoch riachtanais airgid Alitalia agus fadú uathoibríoch dhátaí aibíochta an dá iasacht Stáit agus síneadh na nósanna imeachta díolachán; (d) ós amhlaidh, ón tráth a deonaíodh an iasacht tosaigh, nár ghníomhaigh an Iodáil go sainráite ar bhealach lena bhforchúiteofar a hinfheistíocht ná nár smaoinigh sí ar an bhféidearthacht sin go fiú; (e) Níor lorg an Iodáil aisíocaíocht luath ar an dá iasacht Stáit. Ná ní dhearna sí leachtú a thruicearú ná níor fhéach sí, ar a laghad ar bith, le haibíocht an dá iasacht Stáit a fhadú in éagmais aon staidéar lena ndéantar measúnú ar an athrú sa dóchúlacht go n-aisíocfaí an dá iasacht Stáit nuair a bhí na hiasachtaí sin le haisíoc; (f) níor íocadh ús a bhí dlite ar an dá iasacht Stáit ag a ndáta aibíochta de thoradh cur siar córasach ar aibíocht an dá iasacht Stáit agus, go deimhin scoir sé de bheith ag fabhrú ón 31 Bealtaine 2019.

(154) Dá réir sin, measann an Coimisiún gur beart aonair atá sa dá iasacht Stáit chun críocha an chinnidh seo.

(155) Déanfaidh an Coimisiún scrúdú ar infheidhmeacht ar dhá fhoras, sin iad (1) cé acu ar chuir nó nár chuir an Iodáil fianaise ex-ante leordhóthanach isteach a léiríonn gur ghníomhaigh sí mar oibreoir eacnamaíoch agus (ii) cé acu ar ghníomhaigh nó nár ghníomhaigh an Stát mar údarás poiblí seachas mar oibreoir eacnamaíoch nuair a dheonaigh sé an dá iasacht Stáit.

(156) D’ainneoin na conclúide thuasluaite nach bhfuil an dá iasacht Stáit indeighilte, fiú dá láimhseálfaí an dá iasacht Stáit mar dhá bheart ar leithligh bheadh feidhm mutatis mutandis maidir le hanailís infheidhmeachta an Choimisiúin a leagtar amach thíos.

5.1.4.1.2. Ghníomhaigh an Iodáil mar údarás poiblí agus ní mar oibreoir sa gheilleagar margaidh.

(157) Measann an Coimisiún nach infheidhme an tástáil MEO sa chás seo. Go deimhin, ar bhonn na fianaise uile atá ar fáil, ghníomhaigh an Iodáil go diongbháilte ina cáil mar údarás poiblí chun Alitalia a chosaint ar fhéimheacht agus a choimeád ag oibriú.

(158) Mar réamhbharúil, meabhraíonn an Coimisiún gur bhreithnigh an Chúirt go mbraitheann infheidhmeacht na tástála MEO sa deireadh ar bhuntáiste eacnamaíoch a bheith arna thabhairt ag Stát, ina cháil mar scairshealbhóir seachas ina cháil mar údarás poiblí, do ghnóthas ar leis an Stát sin é (62). Ní féidir idirghabhálacha a dhéanann an Stát chun a chuid oibleagáidí mar údarás poiblí a chomhlíonadh a chur i gcomparáid leo siúd a dhéanann infheisteoir príobháideach i ngeilleagar margaidh (63).

(159) Chun a chinneadh an feidhmiú údaráis Stáit a bhí ann nuair a dheonaigh an Stát an dá iasacht Stáit nó an raibh siad ina dtoradh ar oibleagáidí nach mór don Stát a ghlacadh chuige féin mar scairshealbhóir, ní dhéanfaidh an Coimisiún scrúdú ar fhoirm na n-iasachtaí sin amháin ach, chomh maith leis sin, (i) ar a gcineál agus a n-ábhar, (ii) ar an gcomhthéacs ina ndearnadh iad, (iii) ar an gcuspóir a saothraíodh leo agus (iv) ar na rialacha a bhfuil an dá iasacht Stáit faoina réir.

(160) Ag féachaint dá cineál agus dá ábhar agus an cuspóir a saothraíodh léi á chur san áireamh, murar infheistíocht í idirghabháil an Stáit a d’fhéadfadh infheisteoir príobháideach a dhéanamh, b’idirghabháil Stáit mar údarás poiblí a bheadh ann, agus coisctear dá réir sin cur i bhfeidhm na tástála MEO (64).

Cineál agus ábhar an bhirt

(161) Ba iad an dá iasacht Stáit a dheonaigh an Iodáil do Alitalia an 2 Bealtaine 2017 agus an 16 Deireadh Fómhair 2017 faoi seach a bhí sa bheart i gceist, ar a dtugtar tuairisc i roinn 2.1.

Comhthéacs an bhirt

(162) Ón tús, ghníomhaigh an Stát go comhsheasmhach soiléir ina cháil mar údarás poiblí chun Alitalia a chosaint ar leachtú, fíoras a aithnítear freisin i ráitis phoiblí a rinne airí éagsúla rialtais (féach roinn 2.5), agus ní mar scairshealbhóir a bhí ag infheistiú i gcuideachta ná mar chreidiúnaí.

(163) Tá caillteanas mór á fhulaingt go leanúnach ag Alitalia ó fuair CAI le héadáil in 2008 é. Theip ar iarrachtaí scairshealbhóirí Alitalia an chuideachta a chur ar ais ar an mbóthar ceart leis an bPlean um Shlánú toisc gur dhiúltaigh oibreoirí don phlean sin an 26 Aibreán 2017 agus cuireadh faoi riarachán urghnách é dá dheasca (féach aithrisí 41 seq.). Leanann Alitalia de bheith ag cailleadh airgid agus é faoi riarachán urghnách.

(164) Níl aon fhianaise ann go raibh aon infheisteoir sásta teacht chun tosaigh agus Alitalia a fháil mar ghnóthas leantach, fiú ar phraghas ainmniúil, tar éis don Phlean um Shlánú a bheith diúltaithe agus sular cuireadh Alitalia faoi riarachán urghnách. Níl aon fhianaise ann ach an oiread go raibh institiúidí airgeadais ullamh chun iasachtaí suntasacha a sholáthar a thabharfadh leachtacht leordhóthanach don chuideachta chun go leanfadh sí de bheith ag oibriú.

(165) Nuair a deonaíodh an dá iasacht Stáit, ba ghnóthas i gcruachás é Alitalia de réir bhrí na dTreoirlínte maidir le Teacht i gCabhair agus Athstruchtúrú agus ba bheag an seans a bhí ann go ndéanfadh sé brabús sa ghearrthéarma ná sa mheántéarma (féach aithrisí 41, 66 agus 218 go 229).

Na cuspóirí atá á saothrú

(166) Ba é an cuspóir sainráite a bhí ann agus Alitalia á chur faoi riarachán urghnách ná leanúnachas na seirbhísí iompair a sholáthair Alitalia a áirithiú agus luach a shócmhainní a chaomhnú.

(167) Go bunúsach, mar chuideachta dhócmhainneach, bhí Alitalia calctha amach as na margaí creidmheasa de dheasca na bhfadhbanna leachtachta a bhí aige láithreach agus san fhadtéarma, agus bhí sé spleách ar Stát na hIodáile a sholáthair an dá iasacht Stáit.

(168) Mar a thugtar tuairisc mhionsonraithe i roinn 2 air, deonaíodh an iasacht tosaigh agus é de phríomhaidhm aici briseadh sa tseirbhís a bhí Alitalia a sholáthar a sheachaint, rud a ligfeadh dó naisc eitilte intíre agus idirnáisiúnta a choinneáil ar bun ionas nach dtarlódh cruatan sóisialta agus nach ndéanfaí ciotaí thromchúiseach d’úsáideoirí. Mhaígh an Iodáil freisin gurb é a bheadh i gceist le briseadh den sórt sin, inter alia, sárú ar an gceart chun leanúnachas críche laistigh den Iodáil a ráthaítear le Bunreacht na hIodáile. Deonaíodh an iasacht bhreise EUR 300 milliún ar an gcúis chéanna, agus chun dífheistiú shócmhainní Alitalia a éascú. Is cosúil gur mar a chéile go bunúsach iad an cuspóir atá le Alitalia a chur faoi riarachán urghnách agus an cuspóir atá leis an dá iasacht Stáit.

(169) Tugtar tuilleadh tacaíochta don mheasúnú sin de bharr dearbhuithe poiblí a thug airí rialtais sular deonaíodh an iasacht tosaigh agus an iasacht EUR 300 milliún (féach roinn 2.5), is é sin gurbh é príomhchuspóir an rialtais é briseadh tobann sna seirbhísí iompair aeir agus na hiarmhairtí díreacha agus indíreacha a bheadh ann dá dheasca a chosc. Áirítear leo sin an éifeacht ar gheilleagar na hIodáile agus an aidhm a líomhnaíodh go gcoiscfí tuilleadh caillteanais ar cháiníocóirí. De réir na ráiteas sin, ba é ab aidhm dóibh am a thabhairt do na coimisinéirí urghnácha ceannaitheoir a aimsiú. Tá an sprioc sin le sonrú sa reachtaíocht ábhartha lenar deonaíodh an dá iasacht Stáit agus in aighneachtaí na hIodá